text:
CAPITULO DIESSINCO
Adoracion Cu Dios Ta Aproba
Tur religion ta agrada Dios?
Con nos por identifica e religion berdadero?
Ken awe riba tera ta Dios su adoradonan berdadero?
1. Con nos lo beneficia si nos ta adora Dios den e manera corecto?
YEHOVA DIOS ta profundamente interesa den nos y kier pa nos beneficia di su guia amoroso. Si nos ta ador’e den e manera corecto, nos lo ta felis y nos lo evita hopi problema den bida. Ademas nos lo tin su bendicion y su yudansa. (Isaias 48:17) Sinembargo, tin cientos di religion cu ta pretende di ta siña e berdad tocante Dios. Pero nan ta diferencia masha hopi den nan siñansanan tocante ken Dios ta y kico e ta spera di nos.
2. Con nos por haya sa cua ta e manera corecto pa adora Yehova, y ki ehempel por yuda nos compronde esaki?
2 Con bo por sa cua ta e manera corecto pa adora Yehova? Bo no tin nodi studia y compara siñansanan di tur e tantisimo religionnan cu tin. Solamente bo tin cu haya sa ta kico Bijbel ta siña realmente tocante adoracion berdadero. Un ehempel: Den hopi pais, tin problema cu placa falso. Si bo haya un trabou di identifica e placa falso ei, con lo bo hacie? Lo bo siña for di cabes con tur tipo di placa falso ta? No. Lo ta mas sabi pa studia e placa autentico. Unabes bo haya sa con e placa autentico ta, lo bo por reconoce placa falso. Asina tambe, unabes nos haya sa con pa identifica e religion autentico of berdadero, nos por reconoce e religionnan cu ta falso.
3. Segun Hesus, kico nos tin cu haci si nos kier Dios su aprobacion?
3 Ta importante pa nos adora Yehova na e manera cu e ta aproba. Hopi hende ta kere cu tur religion ta agrada Dios, pero Bijbel no ta siña esei. Anto djis declara cu bo ta un cristian tampoco no ta basta. Hesus a bisa: “No ta tur hende cu bisa mi: ‘Señor, Señor’, lo drenta e reino di shelo; ma esun cu haci e boluntad di mi Tata cu ta den shelo.” Pesei, pa nos haya Dios su aprobacion, nos tin cu siña kico Dios ta rekeri di nos y hacie. Hesus a yama esnan cu no ta haci e boluntad di Dios hende cu ta “haci inikidad” of maldad. (Mateo 7:21-23) Mescos cu placa falso, religion falso no tin ningun balor. Piyo ainda tal tipo di religion de echo ta perhudicial.
4. Kico e palabranan di Hesus tocante e dos camindanan ta nifica, y na unda cada caminda ta hiba?
4 Yehova ta duna tur hende riba tera e oportunidad di haya bida eterno. Pero pa nos haya bida eterno den Paradijs, nos tin cu adora Dios corectamente y biba awor na un manera cu ta aceptabel p’e. Lamentablemente, hopi hende ta nenga di haci esaki. Ta pesei Hesus a bisa: “Drenta door di e porta smal, pasobra hancho ta e porta y espacioso e caminda cu ta hiba na destruccion, y hopi ta esnan cu ta drenta door di dje. Pasobra chikito ta e porta y smal e caminda cu ta hiba na bida, y poco ta esnan cu ta hay’e.” (Mateo 7:13, 14) Religion berdadero ta hiba na bida eterno. Religion falso ta hiba na destruccion. Yehova no kier pa ningun hende bai destrui, y ta pesei e ta duna hende na tur parti e oportunidad di siña tocante dje. (2 Pedro 3:9) Pesei en realidad, e manera cu nos ta adora Dios ta nifica sea bida of morto pa nos.
CON PA IDENTIFICA E RELIGION BERDADERO
5. Con nos por reconoce esnan cu ta practica e religion berdadero?
5 Con bo por haya “e caminda cu ta hiba na bida”? Hesus a bisa cu e religion berdadero lo ta bisto na e manera di biba di e hendenan cu ta practic’e. E di: “Na nan fruta boso lo conoce nan. . . . Tur bon palo ta duna bon fruta.” (Mateo 7:16, 17) Cu otro palabra, lo reconoce hende cu ta practica e religion berdadero na nan creencianan y nan conducta. Aunke adoradonan berdadero no ta perfecto y nan ta comete eror, como grupo nan ta purba haci e boluntad di Dios. Laga nos considera seis caracteristica cu ta identifica esnan cu ta practica e religion berdadero.
6, 7. Con sirbidonan di Dios ta mira Bijbel, y con Hesus a pone un bon ehempel den esaki?
6 Sirbidonan di Dios ta basa nan siñansanan riba Bijbel. Bijbel mes ta bisa: “Tur Scritura ta inspira pa Dios y ta util pa siñansa, pa reprendemento, pa coreccion, pa educa den husticia, pa e hende di Dios por ta perfecto, ekipa pa tur bon obra.” (2 Timoteo 3:16, 17) Apostel Pablo a skirbi na su compañeronan cristian: “Ora boso a ricibi for di nos e palabra di Dios su mensahe, boso a acept’e no como palabra di hende, ma pa loke e ta berdaderamente, e palabra di Dios.” (1 Tesalonicensenan 2:13) Pues anto, creencia- y practicanan di e religion berdadero no ta basa riba punto di bista ni tradicion humano. Nan ta basa riba Dios su Palabra inspira, Bijbel.
7 Hesucristo a pone e ehempel corecto door di basa su siñansanan riba e Palabra di Dios. Den oracion na su Tata celestial, el a bisa: “Bo palabra ta berdad.” (Huan 17:17) Hesus a kere den e Palabra di Dios, y tur loke el a siña tawata cuadra cu e Scritura. Hopi biaha Hesus a bisa: “Ta para skirbi.” (Mateo 4:4, 7, 10) Anto caba Hesus tawata cita un texto di Bijbel. Di igual manera, Dios su pueblo djawe no ta siña hende nan propio ideanan. Nan ta kere cu Bijbel ta e Palabra di Dios, y nan ta basa nan siñansanan firmemente riba loke e ta bisa.
8. Kico adora Yehova ta encera?
8 Hende cu ta practica e religion berdadero ta adora Yehova so y ta haci su nomber conoci. Hesus a declara: “Adora SEÑOR [“Yehova”, NW] bo Dios, y sirbi e so.” (Mateo 4:10) Pues, sirbidonan di Dios no ta adora ningun otro cu no ta Yehova. E adoracion aki ta encera cu nan ta laga hende sa con e nomber di e Dios berdadero ta y ki sorto di Dios e ta. Salmo 83:18 ta declara: “Abo so, kende su nomber ta SEÑOR [“Yehova”, NW], ta e Haltisimo riba henter tera.” Hesus tawata un ehempel den yuda hende siña conoce Dios, manera el a bisa den oracion: “Mi a manifesta bo nomber na e hendenan cu bo a duna mi for di mundo.” (Huan 17:6) Asina tambe, adoradonan berdadero djawe ta siña hende tocante Dios su nomber, su proposito y su cualidadnan.
9, 10. Den ki maneranan cristiannan berdadero ta demostra amor pa otro?
9 Dios su pueblo ta demostra amor sinsero y sin egoismo na otro. Hesus a bisa: “Na esaki tur hende lo sa cu boso ta mi disipel, si boso tin amor un pa otro.” (Huan 13:35) E cristiannan di prome tawatin e amor ei pa otro. E tipo di amor cu Dios ta instrui nos pa nos tin ta supera bareranan racial, social y nacional, anto e ta hala hende hunto den un laso inkebrantabel di berdadero hermandad. (Colosensenan 3:14) Miembronan di religion falso no tin un hermandad amoroso asina. Con nos por sa esei? Pasobra nan ta mata otro debi na diferencianan nacional of etnico. Cristiannan berdadero no ta coi arma pa mata nan rumannan cristian ni ningun otro hende. Bijbel ta declara: “Na esaki e yiunan di Dios y e yiunan di Diabel ta conoci: esun cu no ta practica husticia no ta di Dios, ni esun cu no ta stima su ruman. . . . Nos mester stima otro; no manera Cain, kende tawata di e malbado, y a mata su ruman.”—1 Huan 3:10-12; 4:20, 21.
10 Claro cu amor sinsero ta nifica mas cu keda sin mata otro hende. Cristiannan berdadero boluntariamente ta uza nan tempo, energia y recursonan pa yuda otro y anima otro. (Hebreonan 10:24, 25) Nan ta yuda otro den tempo di angustia, y nan ta trata otro hende cu honestidad. De echo, nan ta aplica den nan bida e conseho di Bijbel pa “haci bon na tur hende.”—Galationan 6:10.
11. Dicon ta importante pa nos acepta Hesucristo como esun cu Dios ta uza pa salba nos?
11 Cristiannan berdadero ta acepta Hesucristo como esun cu Dios ta uza pa salba nos. Bijbel ta bisa: “No tin salbacion den ningun otro; pasobra no tin bou di shelo ningun otro nomber cu a wordo duna na hende, pa medio di cual nos mester wordo salba.” (Echonan 4:12) Manera nos a mira den Capitulo 5, Hesus a duna su bida como un rescate pa humanidad obediente. (Mateo 20:28) Ademas, Hesus ta Dios su Rei nombra den e Reino celestial cu lo goberna henter e tera. Y un rekisito di Dios ta pa nos obedece Hesus y aplica su siñansanan si nos kier haya bida eterno. Ta pesei Bijbel ta declara: “Esun cu kere den e Yiu tin bida eterno; ma esun cu no obedece e Yiu lo no mira bida.”—Huan 3:36.
12. Kico no ser parti di mundo ta encera?
12 Adoradonan berdadero no ta parti di mundo. Den Hesus su huicio dilanti di e gobernante Romano Pilato, Hesus a bisa: “Mi reino no ta di e mundo aki.” (Huan 18:36) Sin importa den cua pais Hesus su berdadero siguidonan ta biba, nan ta subditonan di Hesus su Reino celestial y pues nan ta keda strictamente neutral den e asuntonan politico di mundo. Nan no ta tuma parti den e conflictonan di mundo. Sinembargo, Yehova su adoradonan no ta interferi cu loke otro hende ta scohe pa haci den asunto di join un partido politico, presenta nan mes como candidato politico of votamento. Y aunke Dios su adoradonan berdadero ta neutral den politica, nan ta cumpli cu lei. Dicon? Pasobra e Palabra di Dios ta manda nan “somete nan mes na e autoridadnan cu ta goberna.” (Romanonan 13:1) Ora tin un conflicto entre loke Dios ta rekeri y loke e sistema politico ta rekeri, adoradonan berdadero ta sigui e ehempel di e apostelnan, kendenan a bisa: “Nos mester obedece Dios mas cu hende.”—Echonan 5:29; Marco 12:17.
13. Con Hesus su berdadero siguidonan ta mira e Reino di Dios, y pesei ki accion nan ta tuma?
13 Hesus su berdadero siguidonan ta predica cu e Reino di Dios ta e unico speransa pa humanidad. Hesus a predeci: “E evangelio aki di e reino lo wordo predica den henter mundo como un testimonio na tur nacion, y e ora ei e fin lo yega.” (Mateo 24:14) En bes di anima hende pa depende riba gobernantenan humano pa soluciona nan problemanan, berdadero siguidonan di Hesucristo ta proclama Dios su Reino celestial como e unico speransa pa humanidad. (Salmo 146:3) Hesus a siña nos pidi den oracion pa e gobierno perfecto ei ora el a bisa: “Cu bo reino bin. Cu bo boluntad sosode na tera mescos cu den shelo.” (Mateo 6:10) E Palabra di Dios a predeci cu e Reino celestial aki “lo garna y pone un fin na tur e reinonan aki [cu ta existi awor], ma e mes lo dura pa semper.”—Daniel 2:44.
14. Cua grupo religioso abo ta kere ta cumpli cu e rekisitonan di adoracion berdadero?
14 A base di loke nos a caba di considera, puntra bo mes: ‘Cua grupo religioso ta basa tur su siñansanan riba Bijbel y ta haci Yehova su nomber conoci? Cua grupo ta expresa amor manera cu Yehova ta siña nos, ta eherce fe den Hesus, no ta parti di mundo y ta proclama cu e Reino di Dios ta e unico speransa berdadero pa humanidad? Di tur e gruponan religioso na mundo, cua ta esun cu ta cumpli cu tur e rekisitonan aki?’ Echo ta mustra bon cla cu ta Testigonan di Yehova.—Isaias 43:10-12.
KICO ABO LO HACI?
15. Kico Dios ta rekeri fuera di kere cu e ta existi?
15 Djis kere den Dios no ta basta pa agrad’e. De echo, Bijbel ta bisa cu asta e demoñonan ta kere cu Dios ta existi. (Santiago 2:19) Pero ta bisto cu nan no ta haci Dios su boluntad ni nan no tin su aprobacion. Pa nos haya Dios su aprobacion, no solamente nos tin cu kere cu e ta existi sino tambe nos tin cu haci su boluntad. Tambe nos tin cu separa nos mes di religion falso y acepta adoracion berdadero.
16. Kico un hende mester haci relaciona cu participacion den religion falso?
16 Apostel Pablo a mustra cu nos no mag participa den adoracion falso. El a skirbi: “Sali for di meimei di nan y separa boso mes, SEÑOR ta bisa. Y no mishi cu loke ta impuro; y lo mi ricibi boso.” (2 Corintionan 6:17; Isaias 52:11) Pesei cristiannan berdadero ta evita tur loke ta conecta cu adoracion falso.
17, 18. Kico ‘Babilonia e Grandi’ ta, y dicon ta urgente pa “sali for di dje”?
17 Bijbel ta mustra cu tur e tantisimo formanan di religion falso cu tin ta parti di ‘Babilonia e Grandi.’ * (Revelacion 17:5) E nomber ei ta recorda nos di e antiguo stad di Babilonia, caminda religion falso a cuminsa despues di e Diluvio di tempo di Noe. Hopi siñansa y practica cu awe ta comun den religion falso a origina hopi tempo pasa den Babilonia. Por ehempel, e Babilonionan tawata adora trinidadnan di dios, esta, tres dios den un. Awe, e doctrina di Trinidad ta e doctrina principal di hopi religion. Pero Bijbel ta siña bon cla cu tin un solo Dios berdadero, Yehova, y cu Hesucristo ta su Yiu. (Huan 17:3) Tambe e Babilonionan tawata kere cu hende tin un alma inmortal cu ta keda na bida despues cu e curpa muri y cu e por sufri den un luga di tormento. Awe, mayoria religion ta siña e creencia di e alma of spirito inmortal cu por sufri den fierno di candela.
18 Siendo cu e adoracion di antiguo Babilonia a plama rond mundo, ta apropiado pa identifica Babilonia e Grandi di tempo moderno como e imperio mundial di religion falso. Y Dios a predeci cu e imperio di religion falso aki lo yega na un fin repentino. (Revelacion 18:8) Bo ta mira dicon ta sumamente importante pa bo separa bo mes for di tur parti di Babilonia e Grandi? Yehova Dios kier pa bo ‘sali lihe for di dje’ mientras cu tin tempo ainda.—Revelacion 18:4.
19. Kico lo bo gana door di sirbi Yehova?
19 Bo decision pa stop di practica religion falso lo por tin como consecuencia cu algun hende ta dicidi di stop di asocia cu bo. Sinembargo, door di sirbi Yehova hunto cu su pueblo lo bo gana mucho mas di loke bo por perde. Mescos cu e prome disipelnan di Hesus cu a bandona otro cos pa siguie, bo tambe lo bin haya hopi ruman homber y ruman mohe spiritual. Lo bo bira parti di un famia mundial grandi cu ta consisti di miyones di cristian berdadero, kendenan ta demostra berdadero amor na bo. Y lo bo tin e speransa maraviyoso di bida eterno den e sistema nobo “cu ta bin.” (Marco 10:28-30) Podise cu tempo e hendenan cu a bandona bo debi na bo creencianan, lo busca manera pa sa kico Bijbel ta siña y bira adorado di Yehova.
20. Ki speransa tin den futuro pa esnan cu ta practica e religion berdadero?
20 Bijbel ta siña cu Dios pronto lo trece un fin na e mal sistema di cosnan aki y lo remplas’e cu un husto mundo nobo bou di e gobernacion di su Reino. (2 Pedro 3:9, 13) Ki un mundo maraviyoso esei lo ta! Y den e husto sistema nobo ei, lo tin un solo religion, un solo forma di adoracion berdadero. Lo ta sabi di bo parti pa dal e pasonan necesario pa asocia cu e adoradonan berdadero for di awor, no ta asina?
^ par. 17 Pa mas informacion tocante dicon Babilonia e Grandi ta representa e imperio mundial di religion falso, wak e articulo di Apendix, “Con pa Identifica ‘Babilonia e Grandi.’”


c: text/html

text:
SECCION 9
Adora Jehova Como Famia
‘Adora Esun cu a traha cielo y Tera.’—Revelacion 14:7
Manera bo a siña den e foyeto aki, Bijbel tin hopi principio cu lo yuda tanto abo como bo famia. Jehova kier pa boso ta feliz. E ta priminti cu si boso pone adoracion na dje na prome luga, ‘lo e duna boso tur otro cos.’ (Mateo 6:33) Di berdad e kier pa abo ta su amigo. Pesey, probecha di tur oportunidad pa fortalece bo relacion cu Dios. Esey ta e privilegio di mas grandi cu un hende por tin.—Mateo 22:37, 38.
1 FORTALECE BO RELACION CU JEHOVA
LOKE BIJBEL TA BISA: “‘Lo mi ta un tata pa boso, y boso lo ta mi yiu hombernan y mi yiu muhernan’, Jehova ta bisa.” (2 Corintionan 6:18) Dios kier pa bo bira su bon amigo. Con bo por logra esey? Wel, bo tin cu haci oracion na dje. Pesey, Jehova ta invita bo pa “haci oracion constantemente.” (1 Tesalonicensenan 5:17) E ta ansioso pa scucha bo preocupacion- y pensamentonan di mas profundo. (Filipensenan 4:6) Ora bo haci oracion cu bo famia, nan ta mira con real Dios ta pa bo.
Ademas di papia cu Dios, bo tin cu scuch’e tambe. Pero, con bo por scuch’e? Wel, bo tin cu studia su Palabra y publicacionnan basa riba Bijbel. (Salmo 1:1, 2) Ademas, bo tin cu medita riba loke bo ta siña. (Salmo 77:11, 12) Y ta importante tambe pa bo asisti regularmente na e reunionnan cristian.—Salmo 122:1-4.
Kico mas bo tin cu haci pa fortalece bo relacion cu Jehova? Bo tin cu papia cu otro hende tocante dje. Mas bo papia di dje, mas fuerte bo relacion cu ne lo bira.—Mateo 28:19, 20.
LOKE BO POR HACI:
Tuma tempo tur dia pa lesa Bijbel y haci oracion
Yuda bo famia pone actividadnan spiritual prome cu recreo y diberticion
2 DISFRUTA DI BOSO ADORACION COMO FAMIA
LOKE BIJBEL TA BISA: “Hala cerca Dios, y lo e hala cerca boso.” (Santiago 4:8) Bo tin cu pone un dia y ora fiho pa boso tene boso programa di adora Dios como famia. (Genesis 18:19) Pero mas ta necesario. Dios mester ta parti di bo bida diario. Yuda bo famia fortalece nan relacion cu Dios. Con? Papia cu nan tocante Dios “ora bo ta sinta den bo cas, ora bo ta cana riba caminda, ora bo ta bay drumi y ora bo ta lanta.” (Deuteronomio 6:6, 7) Bo mester tin e mesun meta cu Josue tabatin, kende a bisa: “Pa loke ta ami y mi cas, nos lo sirbi [Jehova].”—Josue 24:15.
LOKE BO POR HACI:
Zorg pa bo tin un programa fiho di formacion spiritual, cu ta tene cuenta cu necesidad di cada miembro di bo famia

robotstxt: allowed

filter: keep


text:
Ayera mainta, un delegacion di Quota Club Aruba, a haci un bishita di cortesia serca sr. Gobernador Alfonso Boekhoudt pa proclama e Siman di Kibra Silencio. Un actividad cu Quota Club a bin ta haci sigur pa un 30 aña caba.
Porcierto e aña aki Quota Club lo conmemora su 30 aña di fundacion y como tal henter aña lo celebra esaki.
E siman aki, tin oportunidad pa henter pueblo haci test di nan oido na e.o. na 4 lugar cu ta brinda e servicio aki.
FEPO ya caba tin su lista yen, pero por bay Aruba Earing Institute, SVb-San Nicolas y na Oduber & Kan. Ayera Quota Club tabatin 2 huesped invita, cu ta Alto Comisario Dolfi Richardson, kende tambe ta musico y e conocido artista local, Jeaniro (Ataniro) Eisden.
Diasabra lo clausura e siman aki di Kibra Silencio. E programa aki ta uno di conscientisacion pa tur hende pa cuida bo oido.
Quota Club kier pa bin cu un ley pa controla musica duro y asina proteha oido di nos hendenan. Manera menciona, henter e siman aki lo tin varios actividad pa yuda conscientiza tur nos hendenan.


text:
Diadomingo atardi Master Carlos Hernandez a yega Aruba hunto cu su casa y su dos yiunan pa duna training, cuminsando for di awe dialuna te cu diabierna na Tarcisius Kleuterschool na Brazil y diasabra na Eagle Beach.
Master Carlos Hernandez ta 6 Dan den Taekwondo, Hall of Famer, Campeon di Open USA y instructor di CAR Taekwondo.
Den e añanan ’90 Master Carlos Hernandez a train e seleccion di Aruba pa un tempo, pero mester a bolbe su pais bek, debi di e demanda cu e tabatin e tempo ey.
Awor e ta bek na Aruba despues di basta aña pa duna training pa un solo siman y e biaha aki e ta hospeda na Paradise Beach Villas.


text:
ORANJESTAD (AAN): Tabata riba Dialuna 11 di December, cu un pasahero masculino Chileno di 41 aña di edad a wordo para na Aeropuerto Reina Beatrix.
E tabata na Aruba desde 8 di November ultimo y tabatin intencion di viaha back pa su pais. A resulta cu e tabatin no menos cu 14 credit cards cu ne, como tambe 32.757 Dollar cash, y 5.000 peso Chileno.
E homber no por a duna ningun splicacion ta con el a yega na e placa aki. El a wordo deteni y e placa y e credit cards a wordo tuma den beslag.
E caso a wordo entrega na e asina yama Afpakteam di Husticia.
Durante e prome interogacion caba, e sospechoso a dicidi pa tuma distancia di e credit cardnan y e placa. E placa lo wordo traspasa pa criminaliteitsfonds, cu a wordo lanta pa fortifica y mantene ley na Aruba.
Afpakteam ta un cooperacion entre Ministerio Publico, Cuerpo Policial di Aruba, Fiot (Fiscale inlichtingen- en opsporingsteam) di Departamento di Impuesto, FIOD (Fiscale Inlichtingen- en Opsporingsdienst), Koninklijke Marechaussee (KMar), Kustwacht Steunpunt Aruba, Meldpunt (Meldpunt Ongebruikelijke Transacties) y RST (Recherche Samenwerkingsteam).
Afpakteam ta traha na combati criminalidad financiero economico subversivo. Afpakteam a cuminza traha riba prome di maart ultimo. Si bo persona tin informacion of a capta señalnan cu labamento di placa ta tumando lugar, anto por contact Afpakteam via mail na afpakteam@kparuba.com of via tiplijn na telefon 111-41.


text:
Obese kids and how to prevent it!!! read on www.comproniendobida.com
Estudionan hasi dor di e instituto di investigacion hulandes TNO na Leiden y VU Medisch Centrum na Amsterdam bou 80.000 mucha entre 4 y 15 anja ta mustra cu obesidad bou mucha ta birando preocupante. Muchanan ta birando mas gordo y na un edad mas jong. Durante anjanan e cantidad di muchanan obeso a bira dos biaha mas tanto. Bou cierto edad te hasta 3 biaha mas tanto.
Living healthy… why, how and a healthy smoothie recipe… comprondiendobida.com
Biba saludabel awendia ta algo hopi importante. Si bo wak rond di bo lo bo ripara cuanto sobrepeso tin den nos comunidad. Pesey nos mester para un rato y pensa dicon?. Un parti di e contesta ta hopi simpel: mal alimentacion. Hopi simpel berdad pero loke tin tras di e significacion no.
Mal alimentacion ta algo malo pa e salud di un hende. Mal alimentacion tin diferente significacion manera: come foi ora, come “fast food”, keda sin come, no come berdura of fruta etc. Tin hende ta come demasiado hopi y mal combina. Un bon alimentacion ta hopi importante pa bo y bo famia. Mal alimentacion ta trece sobrepeso tambe. Y corda cu ta un curpa so bo tin, pesey cuid’e… sin bo curpa, bo espiritu tambe ta muri. Ora bo kier come junk food atrobe, pensa di nobo, un biaha mas.
De bes en cuando ta interesante pa scucha discushonnan den lugarnan publico. Poco dia ey mi tabata tende esaki riba e tema interesante aki: ‘Ken su responsabilidad ta pa stop di susha Aruba? Nos ta ripara cu berdad hendenan ta bira mas conciente di e efecto di e sushi cu nos ta laga atras riba nos isla… tambe riba nos planeta. Y toch ainda tin hopi hende cu ta duda cu si nan hasi un tiki mas nan best, esaki lo no tin mucho efecto riba e situacion den e mundo asina grandi toch, corda riba un Aruba asina chiquito.
The tapistry of God and me and you as threads in this… on the essence of life
Lesando e buki ‘Home with God’ di Neale Donald Walsh, mi ta haja contesta riba mi preguntanan di bida. Preguntanan cu ta bay na e esencia, e sentido di bida. Den momentonan profundo mi ta puntra mi mes dicon tin asina tanto sufrimento den mundo, tanten cu nos cada un ta un fuente di amor. Un fuente cu cada momento nos por usa como un herment pa juda un otro, pero tambe nos propio crecemento den bida. Asina nos ta juda diseña e ‘tapijt di Dios’, e projecto den cua nos cada un tin un rol, unda cada un di nos tu un hilo y mas… Esaki ta duna mi pas, e ta aclarea e sentido di bida pa mi.
Mi sa cu niun hende ta biba por nada y cada un di nos tin un rol den e destino y producto final di bida. Nos cada un ta parti di e creacion y na tambe un creador di e direccion den cua mundo ta bay.
PADU LAMPE, writer & psycholgist DIMITRI HALLEY… 2 generation in conversation on ‘The Third Element…and life…
Dimitri ta bisa: `Nos mester trata na compronde y interpreta e informacion cu Padu ta presenta den su bukinan: E ta un informacion hopi mas importante y profundo cu nos lo kere na prome instante. Pa mi Padu ta un hende cu un espiritu grandi y profundo. ‘ Dimitri ta kere cu ta solamente algun mente grandi na mundo a logra di capta e informacionnan aki. Den esaki e ta pone Padu riba mesun linja cu hendenan grandi den mundo.
Den The Third Element Padu ta splica con e interaccion entre e mundo fisico y psichico ta nace. E buki ta bay riba e esencia di tur loque ta existi.
Everything in life has its value and is interconnected… by Guisela Croes, PHD
Loke ta crea y sostene bida ta un poder, un forma, un energia cu nos no por wak ni mishi, pero si nos ta sinti y experencia su existencia den tur cos bibo y cu ta move.
Un acto di gratitud, aprecio, respet, como tambe un acto di pordon, gracia, misericordia, compasion y sirbishi tin balor spiritual, pasobra nan ta forma parti di nos bida. Nos por reconoce cu rabia, desapunto, rencor, vengansa, desgusto, tambe di salud, malesa, bida, morto y tin nan balor spiritual.
The story of the catterpillar and the butterfly… lfor those who want the real life…
Dimitri:…E storia e bichi y e barbulet ta conta di e bichi cu ta biba den e creencia cu e lodo cu e ta biba aden, ta tur loke cu tin den bida p’e. E ta kere cu ta muri e ta bay muri ora e proceso pa bay den e coccoon cuminsa. E no sa cu e lo transforma den un barbulet bunita. E barbulet cu ta nace for di e bichi sushi ta sinti su mes asina felis den su mundo di beyesa cu e ta lubida pa bay bek y conta e bichinan cu a keda atras, cu tin un bida mas bunita ora bo transforma y tribi di bula mas halto.
E proceso aki lo yega finalmente pa touch e cualidadnan mas halto den un hende.
Love and addiction… the first part by Dmitri Halley, psychologist
Amor ta un tema cu ta toca nos tur. Hopi di nos ta busc’e den e amor cu nos ta ‘spera’ di e otro, pero e amor berdadero ta sinta den loke nos ta encontra ora nos ta liber di berdad, liber di expectativanan pa cu otronan den nos bida. Esaki ta hiba nos na un conciencia cu por yuda nos pa topa e amor di un nivel mas halto. Den griego nan ta yam’e ‘Agape’ e amor incondicional, cu no ta discrimina, ni husga. E ora bo ta cla pa tur tipo di amor, paso bo no ta’depende’ di otronan mas, bo no ta bira e catibo ni e adicto mas…bo ta liber…pa amor di berdad.
Tur hende tin un deseo profundo pa ta felis. Ta e forma con nos comunidad a domestica nos y hasi nos hopi bes adicto na cosnan material y deseonan cu ta pafo di nos a crea asina tanto relacionnan di dependencia.
In need of some valuable tips for a healthy sleep? Dr. Falconi helps us to explore some…
Di dos parti di un entrevista cu Dr. Jaime Falconi, neurologo y psichiatra
• Aceptacion di e reto y problemanan den nos bida. Hopi famia na Aruba conoce situacionnan cu no ta facil. Cuido di nos yiunan den un sociedad cu tin hopi mas peliger cu antes…cuido di un mayor cu ta dement… morto den famia cu ta hinca hende den un proceso di luto largo…
Problem falling asleep? Dr. Falconi explains possible reasons…
Prome parti di Un entrevista cu Dr. Jaime Falconi, neurologo y psichiatra
Dr. Jaime Falconi, neurologo y psichiatra Arubiano tin e tema aki como un punto di atencion grandi. E no ta solamente un problema serca hende grandi, pero pa hopi tempo caba e ta un fenomeno cu nos ta wak tambe serca hobennan y te hasta serca muchanan hopi chikito.
Di con?
• Pasobra nos custumbernan di biba a cambia, consecuentemente tambe nos ritmo di drumi.


text:
Na januari 2017, e cantidad di turista a registra 89.269 bishitante, cu tabata 14,2 porciento (-14.803 bishitante) menos cu na januari 2016.
E caida aki a resulta principalmente dor di un bahada den e mercado Latino Americano di 50,0 porciento (-18.203 bishitante). Di otro banda, e mercado Norte Americano a crece cu 8,9 porciento (5.033 bishitante).
E caida den e mercado Latino Americano a wordo causa pa menos bishitante for di Venezuela (-19.056 bishitante of -68,2 porciento).
E subida den e mercado Norte Americano a resulta mas tanto for di un expansion den bishitante for di Merca (+4.279 bishitante of 8,4 porciento).
E cantidad di turista crucero a registra un caida di 11.800 bishitante of 11,6 porciento te na 89.734 na januari 2017, compara cu januari 2016.
E cantidad di barconan a baha, for di 52 na januari 2016 pa 44 na januari 2017.
INFLACION
E nivel general di prijs, cu ta wordo midi dor di e indice di prijs di consumo, a registra un bahada di 0,4 porciento den e luna di januari 2017, compara cu januari 2016.
E contribuyente principal n’e caida aki t’e componente “Vivienda”, cu ta debi primordialmente na un reduccion den prijs di electricidad.
Tambe, e componentenan “Paña y Sapato” y “Recreacion y Cultura” a contribui n’e caida aki.
Di otro banda, e componentenan “Transporte”, “Mobilario” y “Restaurant y Hotel” a registra un subida. Si exclui e componentenan di cuminda y energia for di e indice di prijs di consumo, inflacion ta mustra un crecemento di 0,2 porciento compara cu januari 2016.
Pa loke ta trata e promedio anual di e tasa di inflacion, esaki a keda mescos na -0,9 porciento na januari 2017, compara cu december 2016.
ENTRADA DI GOBIERNO
Tuma nota cu e cifranan di entrada di Gobierno no tabata disponibel na momento di publicacion di e relato aki.


text:
ORANJESTAD – Nos a hanja e grato noticia cu e hoben pelotero Nigel Calmes a firma cu e organisacion di Tampa Bay...
ORANJESTAD – Den e ballroom di Holiday Inn Hotel, e federacion di baseball ABBA a inaugura e prome baseball week den historia...
WILLEMSTAD – Un biaha mas nos di Sports Zone Aruba y Baseball Aruba ta na Curacao pa di dos aña consecutivo na...
ORANJESTAD – Directiva nobo di Aruba South Little League a keda instala. Recientemente un directiva nobo a keda instala y esakinan lo ta...
ORANJESTAD – Nos kier a invita Aruba completo pa asisti na e competencia di ASU-Week National Weightlifting Competition “Aruba Nationals 2017” cu...
ORANJESTAD – Warriorhouse gym, e gym mas fuerte di Aruba, ta organisa un Deadlift and BBQ meet na unda amantenan di deadlift...
ORANJESTAD – Diadomingo un siman prome cu e Baseball Aruba Coaches Clinic, e General Manager di New York Yankees Sr. Brian Cashman...
ORANJESTAD – Diahuebs anochi den un reunion extraodinario, President di Amateur Baseball Bond Aruba Sr. Sherwin Howell unanimamente a informa e ekiponan...
ORANJESTAD – Cu e weganan di Panamericano tras di lomba, awe a duna comienso na e torneo mas grandi, mas popular y...
ORANJESTAD – Sigur algun dia tras di lomba, caminda e amante nan di e deporte di Beach Tennis por a disfruta di...


text:
Ponementu di bòshi di dekorashon di fin di aña rondó di e estatua di Pedro Luis Brion riba nos plenchi nashonal ta un bagmunderia di marka mayó. Danki na Clarson Gomez ku a publiká foto di e bochincha aki riba su muraya di Facebook. Superlativo no ta sufisiente pa splika e asko ku esaki a kousa serka mi i hopi hende. No por trata un éroe di e forma aki. Pa esnan ku a puntra “Kiko Brion a hasi?” manera ku ta trata di un ken-ku-ta, lo siguiente.
Pedro Luis Brion a nase riba 6 yüli, 1782 den Otrobanda. Brion durante su estadia na Ulanda komo studiante a lucha kontra di Ruso i Inglesnan ku a forma un menasa pa Ulanda. Aki na Kòrsou e tabata instrumental den derotá e Inglesnan invador. E a sigui lucha asta ora e Komandante Ulandes Schwartsz a bati retirada. Na Aruba tambe e a kore ku e Inglesnan. Legendario ta su kontribushon den e lucha pa libertat di paisnan Bolivariano di Sur Amérika. Pedro Luis Brion no solamente ta un éroe di Kòrsou, pero un suidadano di mundu ku a lucha kontra di opresornan tur kaminda ku e tabata por. E a muri na Kòrsou riba 27 sèptèmber 1821.
Na 1921, selebrando un siglo di su morto, a inougurá Plenchi Brion i a pone un plachi di marmer na su onor i despues un busto. Na 1950 a pone un estatua (ku awe ta na Museo di Kòrsou) remplasando e busto i despues, na 1956 a pone e estatua aktual. Na 2021 nos ta selebrá un siglo di Plenchi Brion.
Ta inkreibel ku nos por tin algun ‘barbaar’, sostené pa Gobièrnu, sin noshon di nos historia ku ta destruí esun tiki di ‘nation building’ ku ta asina nesesario. Boso a pone kara di Kòrsou, e legado di Brion na bèrgwensa. Foei! Gobièrnu, asumí bo responsabilidat.
Nepal, 12 novèmber 2017


text:
Willemstad - Milieu en recyclingbedrijf Green Force samen met Accu verkoper ZAP Batteries hebben afgelopen donderdag prijzen verdeeld tussen milieubewuste klanten. Gedurende een maand konden mensen mee doen met een loterij waarin hele mooie prijzen werden weggegeven.
Siña konosé idioma di Haiti.
Proyekto ‘Kòrsou den Region’ ku kurso di Kreyòl Ayisyen
Kralendijk - Luna di ougùstùs Fundashon NAAM huntu ku ‘enstiti Kreyòl pale, kreyòl komprann’ ta sigui ku e proyekto “ Kòrsou den Region ” ku e kurso introduktorio di Kreyòl Haitiano -Ayisyen.
Dokumento Responasbilisashon I Traspaso Entregá Na Staten Pa Minister Dr. J.Jardim.
Willemstad- Minister di Finansa, Dr. Jose Jardim, awe a entrega Presidente di Staten e dokumentu “Solide basis voor een betere toekomst”, esta un base sólido pa un mihó futuro. Esaki ta e dokumentu di responsabilisashon i traspaso di e Minister di Finansa. Den e dokumentu aki ta duna un rekuento di e trabounan realisá i resultadonan lográ dor di Minister di Finansa den e periodo entre 29 di Sèptèmber 2012 i 31 di Yüli 2016.
Unda konfiansa, solidaridat i liderazgo a keda?
Ta nos sèn nan a kue!
Willemstad - Nos komunidat ta dependé masha hopi mes di awa i koriente (i internèt). Sin awa no tin bida!
Enkuentro ku bario pa papia riba posibel plenchi den Bonam.
Ban desaroyá Bonam!
Willemstad - Plenchi den Bonam lo por trese habitantenan huntu. Pa konosé otro, papia, organisá ban topa i muchu mas. Kada bario meresé un òf mas plenchi: Bonam tambe!
Pronóstiko di tempu pa Kòrsou i bisindario
Willemstad - Pronóstiko di tempu pa Kòrsou i bisindario bálido te djaweps atardi 18:00 o.l., 4 di ougùstùs 2016.
Mas Proposisnhon Pa Lei Den Preparashon Ku Bista Riba Desaroyo Sosial Ekonómiko.
Willemstad- Minister di Finansa Dr. Jose Jardim tin vários proposishon di lei den preparashon òf den tratamentu ku netamente mester stimulá desaroyonan sosial ekonómiko. Aki un bista di algun di nan i nan status.
E proposishon di e Ordenansa ku ta atendé ku Fasilidatnan sentro di siudat a bai Staten.


text:
IPod
iPod ta un liña di media player portabel i multi-purpose pocket computers diseña i propagandá pa Apple Inc.. E promé liña a sali riba 32 di òktober 2001, mas o menos 8 luna i mei despues ku a saka e vershon di Macintosh di iTunes. E vershon mas resien di e diseño nobo di iPod a keda anunsiá riba 12 di sèptèmber 2012. Aktualmente ta eksisti tres vershon di e iPod: e ultra-kompakto iPod Shuffle, e kompakto iPod Nano i e touchscreen iPod Touch.
Manera otro tokadó di musika digital, e iPod por fungi komo un aparato di warda data èksterno. Kapasidat di memoria interno ta varia di modèl, kuminsando for di 2 GB pa e iPod Shuffle i 160 GB pa iPod Classic.
E programa iTunes di Apple (òf software alternativo) por wòrdu uzá pa move musika, potrèt, vidio, wega, informashon di kontakto, konfigurashonan di e-mail, bookmarks di e web browser i kalendarionan pa aparatonan ku ta sostene esakinan pa medio di kòmpiuternan ku ta utilisá e sistema operativo Macintosh of Miscrosoft Windows.
Promé ku e anunsio di iOS5, e marka di iPod tabata wòrdu uzá pa e media player ku tabata inkluí den e iPhone i iPad, un kombinashon di e app di Musiká i Vidio. Kuminsando ku iOS 5, a introdusí app separá bou di e nòmbernan "Music" i "Videos". Aunke ambos e iPhone i iPad tin kapasidat pa sirbi e proposito di media player meskos ku e iPod, kada liña di aparato ta keda tratá separá. Mas o menos medio 2010 e benta di iPhone a surpasá esun di e iPod.


text:
Tour di inspekshon den kuadro di preparashon pa Operashon Siman Santu
WILLEMSTAD – 15 di mart 2016 – Djasabra último e tim enkargá ku Operashon Siman Santu bou di kordinashon di Ofisina di Turismo di Kòrsou (CTB) a tene un tour di inspekshon komo preparashon pa e temporada di Siman Santu. E tim a hasi un rekorido na e diferente arianan turístiko ku ta forma parti di e operashon pa asina chèk e estado di esakinan i palabrá kon lo bai atendé ku e sitionan aki den kuadro di Operashon Siman Santu. E tim a konsistí di representantenan di: Kuerpo Polisial Kòrsou, Politur, Janthiel Security, Hawk Eye Security, GMN, AVB, Ambulans, Brantwer, Selikor, Warda Kosta i CTB. Durante di e tour a inspekshon e parti di limpiesa i seguridat na e diferente arianan.
E sitionan ku e tim a bishitá tabata entre otro: Directeursbaai, St. Jorisbaai, Playa Kanoa, Ascencion, Jankok, Libu (Bullenbaai), Playa Forti, Playa Kalki, Shete Boka, Knip Grandi, Knip Chiki, Jeremi i Sta Cruz. A topa ku arianan basta shushi ku mester keda limpia urgente. Partikularmente e kaminda ku ta dirigí pa St. Jorisbaai i esun ku ta dirigí pa Playa Kanoa ta hopi shushi. A konstatá shushi di kas, kura i di konstrukshon bentá den e arianan aki. Esaki sigur no ta kontribuí na e dushi pais ku nos ke biba ariba.
E aspekto di seguridat tambe ta unu ku a keda analisá na e diferente sitionan ku a bishitá. Manera ta konosí tin agentenan di seguridat ubiká na algun di e arianan turístiko. Pero ta konta tambe ku koperashon di nos komunidat pa yuda tira bista riba otro i tambe nos bishitantenan. Operashon Siman Santu ta tuma lugá den e siman di 23 pa 28 di mart 2016. Durante di e siman aki lo optimalisá e aspekto di seguridat i limpiesa na diferente atrakshon turístiko i playanan.


text:
ORANJESTAD - Ministerio Publico y Cuerpo Policial di Aruba ta anuncia pa medio di e comunicado di prensa aki, cu lo hiba un maneho di lik-op-stuk (conoci den pueblo como faya-bo-haya) desde awe pa dilanti te na eleccionnan di 22 di september 2017. Durante henter e periodo aki, Polis lo actua cu tolerancia y comprension, pa mas tanto cu ta possible. Sinembargo, Polis lo actua tambe na un manera decidido. E enfasis den e trabao di Polis lo ta pa yega na un balansa entre mantene seguridad y orden publico riba caya, y guia y acompaña e actividadnan di campaña di e diferente partidonan mas mihor posibel. Violacionnan di Ley manera violencia, destruccionnan, y buracheria den publico lo no wordo tolera. Ministerio Publico lo reacciona riba esakinan cu su maneho di faya-bo-haya. Di e forma aki Mnisterio Publico ta duna sosten na Cuerpo Policial di Aruba den su trabao riba caya, cu hopi biaha ta bastante dificil.
E maneo di faya-bo-haya ta encera cu Ministerio Publico ta ofrece un asina yama transaccion na personanan cu a wordo deteni pa Polis relaciona cu delitonan of infraccionnan relativamente chikito. Si e persona dicidi pa paga mes ora, anto e caso ta keda cla. Si e persona dicidi cu no, anto e lo haya un citacion pa e presenta dilanti Huez na Corte. Ta importante pa tene cuenta cu e exigencia di castigo na Corte lo sali mucho mas halto cu e multa cu ta haya na Warda di Polis. Pa juist pa e motibo ey cu Ministerio Publico ta conseha personanan cu a wordo ofreci un transaccion, pa nan paga mes ora. Procurador General di Aruba ta haci un yamada enfatico na tur hende pa sigui trata otro na un manera respetuoso y tolerante durante y despues di e periodo di campaña y eleccion. Libertad di expresion ta un di e derechonan fundamental di mas importante y un condicion absoluto pa funcionamento di un sociedad democratico. NOTA: foto archivo di KPA.
ORANJESTAD – E compania di accountant renombra Ernst & Young (EY) a actual illegal contra ex director di Lotto Endy Croes y acusacionan den e rapport traha contra Croes, no tin base. Asina corte di apelacion a dicta den un sentencia diamars mainta. Abogado di Croes, Anthony Ruiz a splica NoticiaCla cu e ta considera e dia di awe como uno grandi pa su cliente. Sigur si tene na cuenta tur e añanan cu e cliente mester a pasa door acusacionnan sin base. Corte di apelacion a mustra cu e compania a acto illegal, incorecto y cu e acusacionnan contra Croes den e rapport traha, no ta corecto. E sentencia ta uno largo di 23 pagina, unda cu hueznan a tuma nan tempo pa motiva nan argumentacion. E contra partido tin 3 luna pa bay casacion, y Croes ta prepara awor pa cuminsa caso penal contra e compania y tambe uno di daño y perhuicio.
ORANJESTAD – E bancarota di Insel Air Aruba ta keda vigente y creditornan por continua cu e proceso pa recupera nan placa. Awe mainta tabatin un caso pendiente di apelacion cu InselAir Aruba a entama contra e decision di bancarota. Sinembargo, InselAir mes a revoca e caso, cu ta nifica cu e decision anterior di bancarota di e compania ta bira final. Asina abogado pa e partido contrario Dello Gomez di Gomez & Bikker a confirma pa NoticiaCla. InselAir for di e tempo ey tabata for di operacion, mientras cu InselAir International ainda ta operando bou di proteccion di corte.
ORANJESTAD - Ex parlamentario Desiree de Sousa Croes a gana su caso contra gobierno di Aruba. Huez dialuna a ordena gobierno (minister) pa suspende e desicion di dia 20 di november 2017 cu ta mande bay raporta na DPS. Y ademas mester pague e salario conforme e landsbesluit di dia 22 di januari 2010. Keda pendiente pa mas detaye. Lesa e sentencia AKI.
ORANJESTAD – Bou di un interes grandi entre e.o. prensa y abogadonan, e caso cu un periodista a entama contra presidente di Parlamento diamars a tuma lugar. E base di e caso tabata pa ‘identifica e motivacion di e presidente di Parlamento pa a prohibi un periodista entrada den Parlamento pa un periodo specifico’. Un contesta cu despues di basta insistencia di e huez cu a trata e caso, a bin resulta di ta ‘menaza contra e presidente y palabranan pa insulta e instituto’. Huez na final a cuestiona e motivacion ey y a bisa mesora cu den curso di dia mayan diaranzon lo dicta sentencia riba e caso.
ORANJESTAD – Ex parlamentario Desiree de Sousa Croes tin derecho pa haya su funcion ‘bieu’ bek como director di Arubahuis, basa riba e hecho cu nunca e no a wordo ‘retira’ of baha cu pensioen den e funcion ey. Asina abogado Peter Mohamed a argumenta den corte awe mainta pa su cliente. De Sousa (den corte menciona como Croes) a entama un caso contra Gobernador di Aruba y minister di Asuntonan general, cu no kier acepta pa de Sousa bolbe na su ‘funcion bieu’ di Director di Aruba sino kier pa e bay bek na ta docente. Huez ta dicta dia 8 di januari ken tin razon den e caso aki.


text:
Nos ta na comienso di un siman nobo Señor pa cual nos ta sumamente agradecido na Bo pa duna nos e don di bida. Yena nos cu Bo gracianan y laga nos sinti Bo presencia Señor. Den e Evangelio di awe doctornan di ley y fariseo ta pidi Hesus un señal. Hesus a bisa nan: e unico señal cu nan lo haña ta e señal di profeta Yonas. Pasobra manera Yonas a keda tres dia den bariga di e pisca grandi, asina ey e Yiu di hende lo keda tres dia den bariga di tera. ( Mat. 12,38-42) Apesar cu nos por a mira bondad di Señor Altisimo y cu nos ta mira su obranan tur dia den nos bida y di nos famia nos tambe ta sigui pidi señal. E señal ta Hesus mes atraves di su Palabra. Nos tin cu kere y confia den e Palabra di Dios cu ta puro berdad. E Israelitanan ainda ta spera e Mesias priminti. Dios di misericordia tene compacion cu cada un di nos cu ta Bo yiunan na momentonan cu nos por a duda den Bo Palabra, pordona nos e falta di fe y yuda nos cada dia di nobo pa nos por mira tur Bo bondadnan y Bo obranan cu Bo ta haci den nos bida y di nos sernan keri pa medio di Cristo nos Señor. Amen.
Orashon di dia 24 juli 2017
Posted in Orashon di Dia


text:
Oposicion COMPLETO den Parlamento a entrega mocion di desconfiansa contra Minister Arthur Dowers. Cu esaki Minister Dowers ta bira e Minister cu mas mocion di desconfiansa den historia di pais Aruba, segun Evelyn Wever-Croes.
Ademas, ta prome biaha desde 2009 cu 9 miembro di Parlamento ta firma e mocion di desconfiansa. E mocion aki ta den e relacion cu e ola di criminalidad y insiguridad cu ta sigui asota nos comunidad y cu a tuma dimencionnan sumamente preocupante y inaceptabel, el a remarca.
E maneho di e Minister actual no ta funcionando pa brinda solucion efectivo pa trece bek siguridad y trankilidad den nos comunidad. Lamentablemente e Minister cada bes ta cay den ripiticion den defensa di su maneho deficiente, pues no tin bista riba mehoracion concreto, lider di MEP ta agrega.
A base di esaki oposicion COMPLETO a entrega un mocion di desconfiansa contra e Minister di Husticia. E mocion a wordo rechasa cu 11 votos na fabor di Minister Dowers y 9 votos contra Minister Dowers. Ta prome biaha cu el a haya un votacion asina cerca di un decision di confiansa, Evelyn Wever-Croes a duna di conoce.


text:
Otro dia fabuloso di oferta y entretenimento ta sperabo e diasabra aki den Caya G.F. Betico Croes. For di 10’or di mainta ta spera famianan cu ta buscando e mercancia necesario pa inicio di e aña escolar nobo. Danki na cooperacion di Aruba Bank, cumpradornan e dia aki tin oportunidad di
Month: July 2017
Minister di Salud Publico, dr. Carlos “Alex” Schwengle: A entrega yabinan di e prome fase di Hospital
SOGA orguyoso di ta parti di e proyecto di mas grandi na Aruba di e ultimo añanan
Candidato riba lista di partido POR, Rolando de la Cruz: Un plan maestro di integracion cultural pa imigrantenan mester por!
Agnes Maria Browne t’e victima den accidente na Santo Domingo
MetaFit Walk & Run 2017 tabata exitoso
Jairo Maduro, candidato riba lista di POR: Registro publico obligatorio (online) pa pedosexual y efebosexual ta necesario
Segun Eromil Bakmeyer di POR: Nos ta lantando un ‘broken society’, un sociedad kibra
“E fundeshi di cada sociedad ta su hendenan. Pa nos tin un sociedad solido, saludabel den tur aspecto y cu ta funciona debidamente, ta importante pa inverti den nos hendenan, especialmente den nos muchanan”, segun Eromil Bakmeyer. “Den mi humilde opinion, na Aruba nos ta lantando un ‘broken society’, un sociedad
Rocco G. Tjon, MBA di MEP: E problema na nos fronteranan
Accion progresivo pa baha criminalidad No ta un secreto cu criminalidad publico a aumenta e ultimo tempo. Mas preocupante ta, cu e sentido di siguridad di nos ciudadanonan a baha enormemente. E desaroyo aki mester wordo frena y e mester wordo frena awor aki. Criminalidad ta un topico hopi amplio y p’esey


text: Un hóben di 24 aña di Hellevoetsluis, ku tabata ser buska internashonal den kaso di asesinato ku a tuma lugá di dos dia di Pasku entrega su mes na polis na Dordrecht. Ku esaki polis nan tin tur e 4 sospechoso nan ku tabata ser buska den e kaso aki. dos hòmber a keda asesiná den un kas na Hollevoetsluis. Un hòmber di 29 aña di Zuid Holland i un otro hóben di 22 aña for di Rotterdam tambe a keda asesiná na e sitio. Despues di e kaso, polis a haña e 4 nòmbernan di e hòmbernan ku lo mester ta envolví den e kaso aki. a hasi un yamando internashonal pa detené e hòmbernan aki. Dia 30 di desèmber a detené e promé sospechoso. Despues e di dos hòmber di 23 aña ku tabata serka un konosí na Rotterdam, a keda rekonosé i a yama polis inmediato. 2 di yanüari a detené e otro sospechoso di 50 aña i ayera esun di 24 aña a entrega su mes na polis. Awor lo lanta e kaso kontra di nan pa asina nan keda kondena pa e delitu kometé.


text:
E Complete Course aki pa les di piano di Alfred Publishing ta fit pa studiantenan cu ta dedica mas tempo na nan piano. E studiante pa medio di e Complete Course aki ta haya oportunidad pa avansa mas liher. E Complete Course aki ta cubri nivel 1A te cu 4 (5 buki) di Alfred's Basic Piano Course den solamente 2 buki na lugar di 5 buki. Depues di completa buki 2 di e Complete Course aki, e studiante por sigui pa nivel 5 di e Alfred's Basic Piano Course.
E serie aki, mescos cu e Alfred's Basic Piano Course, ta cubri basta areanan di les di piano, cualnan ta: Lesson Book, Theory- Technique-, Notespeller-, Sight Reading-, Ear Training-, Composition-, Fun-, Hymn-, Recital-, Ensemble-, Repertoire-, Ensemble-, Top Hits Solo-, Top Hits Christmas-, Merry Christmas- y Merry Christmas Ensemble Book.
Aunque cu e serie aki no ta ofrece ainda CD pa su bukinan di repertorio, AVAWS tin den stock bukinan di canticanan conosi cu si ta bini cu CD di accompañamento musical.
Pa e studiantenan cu ta dedica mas tempo na nan piano, e docentenan di musica por selecta for di e serie aki e bukinan pa les of repertorio cu mas liher ta yuda e studiante logra su meta di siña toca piano of su meta di bira un virtuoso....


text:
Show espectacular di e obra Yakanuko di autor Curt Fortin y ilustrado Nick van Leent
Den cuadro di Festival di Buki pa Mucha 2015, Biblioteca Nacional Aruba en cooperacion cu Cas di Cultura ta presenta un show cu diferente autor cu ta participa na Festival di Buki pa Mucha, diadomingo 1 di november, na Cas di Cultura di 4or y mey pa 7or y mey.
Esaki ta un regalo pa e muchanan di Aruba y entrada ta completamente gratis. Tur esnan interesa pa ta parti di e show aki por pasa busca carchi di entrada na Biblioteca Nacional Aruba (G. Madurostraat) durante henter dia.
Alabes kier haci un invitacion na un y tur pa ta presente na e apertura (diabierna 30 di october) di e Festival di Buki pa Mucha di 5:00-8:00 p.m. cu lo tuma luga patras di edificio di Biblioteca Nacional Aruba na George Madurostraat 13
Como invitado special Curt Fortin, autor di e buki Een Reu… reu… reuzenslang! Un Co… co… colebra grandi! cu ta e regalo di siman di buki di e aña aki. Curt Fortin ta e orguyo di Aruba y ta conoci na Hulanda den diferente pelicula y serie di television HoelaHoep. E show cu Curt Fortin lo presenta ta basa riba su obra Yakanuko. Nos lo combina e atardi aki cu diferente otro artista/autor cu ta participa na Festival di Buki pa Mucha e aña aki. Bini uno bini tur pa keda inspira pa sigui lesa.


text:
Awe madruga, alrededor di 2’or y 28, Central di Polis ta manda patruya di Playa na Hua Run Super Center pa ladronanan den e edificio cu lo ta hortando.
Patruya cu tabata e momento ey den cercania a yega pa 2’or y 29, unda cu nan a bin topa cu un homber scondi pafo y tras di un pochi mata cu dos caha di placa den su man.
Na mes momento tabatin un otro hende homber ta saliendo fo’i di un buraco den bentana.
Polis a bay over na detene tur dos hende homber.
Na dado momento un di nan a haci un movecion straño na unda cu Polis pa su mes un seguridad a los un tiro di advertencia den laira na unda di biaha a nuetralisa e situashon.
Polisnan di Noord cu tambe a presenta na e sitio a bay over na controla e luga paden na unda cu a bin topa cu e di tres sospechoso den baño scondi. Ta trata di dos Arubiano y un Curasoleño.
E edad ta di 16, 17 y 27 aña.
E caso ta den man di recherche na unda lo sigui cu e investigacion. Un tremendo trabao di coleganan di Cuerpo Policial cu a sa di yega inmediatamente y a bay over na detene e sospechosonan.


text:
Oranjestad - Lagando ciudadanonan atras cu dolor no ta e manera pa gana voto. Den e fin di siman cu a pasa, Partido MEP a bishita varios barionan di Aruba hibando nos campaña y splicando nos mensahe den cada cas cu nos bishita.
Pero tambe nos ta scucha tur preocupacion y dolor di cada ciudadano. Y di e manera aki nos ta haya di conoce loke realmente ta bibando den e pueblo y e confiansa cu nan ta deposita den nos. Nos ta scucha te hasta casonan di intimidacion di cierto partidonan politico cu ta tumando luga durante e campaña pa eleccion 2017. Lider di MEP, sra Evelyn Wever-Croes ta elabora riba esaki.
“Hunto cu mi team di campañadornan, mi a bishita e bario di Playa den e fin di siman cu a pasa. Y mi mester remarca cu comparando cu cuatro aña pasa, nos ta bayendo den un direccion diferente. E ambiente ta diferente. E energia ta diferente.
Nos ta haya hopi hende cu ta habri nan porta pa nos y ta pidi pa scucha nos vision y nan kier e mensahe di speransa. Mi ta gradici di curazon tur esnan cu ta habri porta pa nos pa scucha e mensahe cu nos ta trece.
Un cos cu a resalta den e fin di siman, y ta algo cu nos ta compronde cu ta pasa mas biaha, ta cu Partido AVP ta hibando un campaña di intimidacion. Na unda cu integrantenan y sostenedornan di AVP ta yega na bosha riba hendenan vulnerable na nan cas y intimida nan. Nan ta pega dos of tres bandera sin permiso di e doño di cas y despues nan ta cana bay.
Nos a haya yamada di varios hende grandi. Un caso special cu a pasa na Noord tabata di un persona di edad cu te hasta tabata yora. E persona a conta nos cu un grupo grandi di AVP a yega di sorpresa su cas y keda pone presion riba dje y cana bay laga tres bandera golga atras.
E señora no kier e banderanan na su cas y e la yama nos pidi nos pa baha nan.
Esaki no ta e manera pa hiba campaña. Nos sa cu temporada di campaña semper ta un temporada di hopi tension. Pero esaki no ta duna ningun hende derecho pa bay na hende asina aki especialmente nos hendenan grandi of esnan mas vulnerable y intimida nan den e forma aki.
Mi conseho pa tur partido politico, especialmente AVP, ta pa nos tur hiba un campaña di nivel. Hiba e mensahe di solucionnan, di nos visionnan, di nos logronan y loke nos kier pa e pais aki. Laga nos no intimida hende grandi y vulnerable. Pa haci nan intrankil y haya motibo pa yama polis cu ya ta bastante ocupa cu hopi otro problemanan di insiguridad di nos pais.
Cada politico mester comporte na un manera responsabel y adulto sin tin mester di intimida ni un ciudadano. E mentalidad di algun politico cu ta kere cu pa medio di intimidacion nan lo gana e campaña aki, mester comprende cu esaki lo no bay ta e caso. Pasobra nan ta lagando atras hopi hende cu trauma y sigur den e caso aki, e señora aki lo no vota mas pa AVP.
Y mi mensahe ta keda pa tur: Si bo kier yega na e final di e campaña aki manera un pueblo madura cu tin 31 aña di Status Aparte y para den su sapato, nos mester por hiba un campaña miho sin tin mester laga un dolor atras den nos hendenan.
Partico MEP tambe ta lagando banderanan atras pa esnan cu ta pidi nos. Y nos ta pidi pueblo pa tene tiki pasenshi cu nos mientras nos banderanan ta yegando Aruba. Mientras nos ta lantando banderanan na varios casnan”.
Sra Evelyn Wever-Croes ta termina bisando: “Manera nos slogan di campaña ta bisa “Hunto P’e Cambio” #sinmiedo, nos ta realisa cu poco poco e miedo ta desvanece y ya hopi no tin miedo pa mustra nan mal contento y nan color politico”.


text:
Booshi Wever cu Edison Briesen ta keda y Nel Oduber ta evalua su paso
ORANJESTAD(AAN)–Ayera merdia a bira conoci cu tanto Sr. Booshi Wever como Sr. Edison Briezen ta keda den parlamento, mientras cu Sr Nilo Swean si a anuncia di lo retira y por spera su documentacion relaciona cu retiro e dianan aki.
Ayera a trata e cambio di diferente ley cualnan a pasa cu 13 voto na fabor, esta di fraccion di Avp y di Sr.Andin Bikker.
Na momento di votacion fraccion di MEP a sali di sala pero despues di votacion nan a bolbe..
Tabata tin un ambiente di union despues di e reunion caminda e parlamentarionan a duna otro man, braza otro, bebe champaña deseando otro un feliz aña 2011.
Por a scucha comentarionan den forma di rumor ayera cu awor cu Sr. Booshi Wever y Sr. Edison Briezen a dicidi di keda den parlamento, Sr. Nelson Oduber lo ta evaluando si e lo bolbe den parlamento of no.
Su pension ta para y si e drenta bek den parlamento e lo ta parlamentario segun e reglanan nobo.
Confirmacion no por a haya di locual tabata ser comenta pero e posibilidad ta keda existi cu Sr. Oduber lo por bolbe den Parlamento .
E foto ta mustra Sr. Booshi Wever y Prome Ministro Mike Eman den conversacion despues di e reunion.


text:
NO MAS dropouts Un kampaña di CBOS. (Willemstad-Curacao)
WILLEMSTAD – Den kuadro di nan promé aniversario, Caribbean Back Office Services (CBOS) ta bai hasi tres studiante kontentu ku un kontrol di tésis grátis durante nan kampaña NO MAS DROPOUTS.
A sobra algun luna mas pa nos yega na final di un tremendo aña eskolar. Pronto un otro grupo di studiante ta finalisá un kapítulo importante den nan bida na momentu ku nan risibí nan diploma den man. Ta mas ku klaro ku esaki ta soño di tur esnan ku aktualmente ta den nan último aña di estudio. Nos ta konsiente ku skibi un tésis no ta mesun fásil pa tur studiante. Afortunadamente, CBOS ta hopi bon konosí bou di studiantenan danki na su servisio pa revisá tésis kaminda ta tene kuenta ku entre otro uzo di idioma i tambe originalidat di kontenido. Nos ta hopi satisfecho di por asistí tur individuo ku ta serka di gradua ku nan tésis. Nos ta aun mas kontentu pa tur nos klientenan ku a logra aña pasa i a sa di gradua ku honor.
Siman pasa nos a kumpli un aña den servisio despues di lunanan di trabou duru, dedikashon, i satisfakshon tras di lomba. Esaki sigur ta un logro ku ta meresé un gran selebrashon. No tin un mihó forma pa selebrá nos promé aniversario ku kontribuí ku desaroyo di ENSEÑANSA di nos komunidat. Pa e okashon spesial aki CBOS ta bai malkriá tres studiante ku kontrol di nan tésis grátis. Promé ku nan entrega esaki na skol nos ta soru pa nan tésis su kontenido ta den konteksto, sin eror, i ku bon formulashon di frase.
Durante e kampaña di tres luna aki nos ta bai selektá un ganadó pa e lunanan di yanüari, febrüari, i mart. Pues na tur ta bai tin tres diferente ganadó. Kada luna partisipantenan tin e oportunidat di forma parti di algun aktividat ku chèns di bira e felis ganadó di NO MAS Dropouts. Kualke un miembro di famia i/òf amigu/a tambe por partisipá. Dado kaso resultá ku e ganadó no ta un studiante e persona ku a gana por regalá esaki na un persona ku si ta bai gradua e aña eskolar aki.
Pa mas detaye tokante e kampaña bishitá nos página di Facebook òf www.cbos-curacao.com/campaigns.


text:
Djaluna 2 di yanüari 2017, alrededor 16.40 or Sentral di Polis a dirigí un unidat polisial na altura di un kas na Kaya Telefòn pa un problema entre un homber i un muhe ku a resulta den un intento di asesinato.
For di un investigashon ku polis a realisá na e sitio, a resultá ku e dama K.A.V. tabatin un diskushon ku e hòmber G.P. den kual despues e dama a dal e hòmber ku su outo intenshonalmente. Polis a detené e e dama K.A.V. nasé na Hulanda di 34 aña di edat pa intento di asesinato, maltrato severo i maltrato ku arma.
Polis a konfiská e outo en kuestion i hib’e warda.
A presentá e dama dilanti di un fiskal ouksiliar ku a ordená su enkarselamentu pa mas investigashon.


text:
IMPORTANTE –
Pa medio di e communicado aki Alto Comisario,
sr. Richardson, kier informa cu NUIN rato so e la duna un entrevista di un articulo cu a sali riba social media, caminda supuestamente su persona y leiding lo ta cuestiona integridad di Cuerpo Policial y su polisnan.Bes Island News
NUIN momento so sr. Richardson a duna e entrevista aki y a declara locual ta wordo insinua. Manera ta conoci caba na diferente momento a wordo treci pa dilanti, cu Cuerpo Policial ta na luto y despues di entiero di nos colega stima, sr. Richardson lo elabora riba e supuesto critica di SPA.
Importante Pa medio di e communicado aki Alto Comisario Aruba
Sxm Government
Sxm Police News
Headline News
Categories: Aruba


text:
Tabatin hopi interes diahuebs mainta pa anuncio di e candidato nobo di AVP Robert Candelaria, ex miembro di alto rango di Cuerpo Policial. Su ex hefe, Minister Arthur Dowers, tabatin hopi elogio p’e profesionalismo di Candelaria, kende sigur ta un hopi bon adkisicion p’e partido AVP.
E mandatario y candidato di AVP a bisa esnan presente cu “e importancia di trece un profesional mas den e partido no solamente ta nifica cu nos solamente nos ta bay ta mas miho prepara pa gana e eleccion di dia 22 di september awor. E ta nifica tambe cu tin un confiansa sumamente grandi den e partido aki y mi a nota cu varios profesional a dicidi di uni nan mes n’e partido.
E ta nifica cu e trabou cu a wordo haci bou mando di e partido aki, ta haya reconocemento cerca personanan cu tin conocemento di e trabou. E unico partido cu por bisa esey ta nos partido AVP”, Dowers a bisa den presentacion di e candidato Candelaria.
E ta mira Candelaria como un candidato toch hoben den politica, cual ta nifica cu e lo mester wanta basta aña prome cu e por dicidi pa haci algo otro. El a papia di e situacion lamentable na Aruba cu ora un persona drenta arena politica, e ta wordo señaladi ta parti di un sistema politico y no pa nan profesinalismo. Esaki ta nifica cu nan mester keda basta aña den e arena, y di e forma aki por contribui na cambio y desaroyo di e sociedad.
Den Husticia, Dowers a bisa, a traha hopi duro pa fortifica e organisacionnan pa logra un bon base.
“Pero na final di dia, cada candidato cu uni su mes na AVP, ta haci esaki pasobra nan ta kere den duna algo pa haci e sociedad mas miho. Mi ta sigur cu sr. Candelaria den su bida priva tin suficiente instrumentonan cu cual, unda cu e bay sirbi, por duna un contribucion n’e sociedad. Esey ta algo di aplaudi, cu un hende asina ta scoge pa politica enbes di keda unda cu e tabata cu ta hopi mas sigur pa su carera”, Dowers a bisa.
Pa tur e motibonan ariba menciona, el a dun’e un caluroso bon-bini den e partido y a invit’e pa cana hunto den pueblo, den solo y anochi, pa sinti loke ta nifica pa ta cerca di e pueblo, tin biaha wanta zundra, scucha desilusion of pasion, y deseo di e hendenan pa nan mes y yiunan.
“Asina bo ta bira un politico completo y cu bo por bisa cu bo a haci e escogencia corecto, pa un partido cu a traha semper pa inverti den hendenan hoben den e partido pa sirbi e pais, y cu bo decision a haci un diferencia den bo pais. P’esey hopi exito den e arena aki”, el a finalisa bisando.


text:
Plan di maneho y presupuesto 2017 di Comité Olimpico Arubano a...
Recientemente Comite Olimpico Arubano a tene nan di dos Asamblea General di e aña aki den e ballroom di Holiday Inn Hotel. Mester bisa...
Aruba tin su monarcanan di Dande Infantil y Hubenil 2016
Riba un Plaza Betico Croes completamente yen dia 29 di December, a tuma luga e Festival di Dande Infantil-Hubenil 2016. E participacion tabata grandi e...
Hubert Dirkz: Pa aña 2016 FTA tabata tin hopi reto
Pa aña 2016 tabata tin hopi reto pa cual aki e presidente Hubert Dirksz a splica mas di e desaroyonan laboral. Tin caminda cu...
Ban celebra e conteo final cu e elenco di Power FM,...
Hunto cu Power TV, Power FM lo bay tin su conteo final cu e King of the Air, Ruben "Scorpio" Garcia. Lo bay tin...
Diego de Cuba di STA: Hopi sindicato tin color politico
Diego de Cuba di STA ta lamenta cu loke a pasa den 2016 cu hopi sindicato a mustra nan color politico y sin a...
Kico a pasa cu Union Sindical den 2016 cu no a...
Den 2016 Union Sindical a lanta bek cu metanan pa cuminsa tuma accion. Pero na caminda esaki a caba. A puntra Hubert Dirksz di...
Ben Marapin: Cifranan di Banco Central ta confiabel
No ta cos di gaba cu aña 2016 a bay bon pasobra Banco Central a mustra esaki bon cla den su raportnan anual segun...
Fundacion CVA ta spera cu gobernantenan pone mas atencion riba epidemia...
Ultimo añanan mas y mas hoben y hopi mas hende muhe ta sufri stroke na Aruba y e chens pa e personanan aki reintegra...
Invitacion pa presentacion di buki “Cicatriz di Mirada” door di autor...
E aña aki poeta Angelle Stamper a debuta cu su buki di poesia “Cicatriz di Mirada” for di Hulanda. Actualmente Angelle ta na Aruba...
SVB a logra paga nos pensionadonan awe dia 29 di December
E fecha di 29 di December tabata un dia grandi pa Svb pasobra a logra yega na paga e pension pa nos grandinan. Awe...
Cuerpo di Bombero: Tira klapchi na un manera conciente
Pa ora cu cumpra klapchi no tira den cercania di un luga di benta, pasobra e por forma peliger pa e luga. Ora cu...
Vocero policial Lito Lacle: Lo bay tin controlnan special den diferente...
Pasco y di dos dia polis tabata tin control riba caya. Trahando preventivamente a ripara cu e dañonan tabata menor den cosnan grave cu...
Magali Brito di SEPPA riba ex trahadonan di SETAR: Gobierno ta...
Mester a lanta un comision pa por a logra traha duro pa e ex trahadonan di Setar por a cobra nan placa despues di...
FTA cu su resumen di aña pa 2016
Pa aña 2016 tabata tin hopi reto pa cual aki e presidente di FTA, Hubert Dirksz a splica en breve di e desaroyonan laboral. El a...
STA: Tabata tin desaroyonan positivo y negativo den 2016
E reto tabata grandi pa sindicato STA den 2016 si mira cuanto desaroyo e sindicato a haya, tanto positivo como negativo segun Diego de...
Kustwacht a dispidi di Gobernador di Aruba
Como despedida di su funcion como Goberandor di Aruba, Su Excelencia, Fredis Refunjol, a bishita diaranson, dia 28 di December Kustwacht Steunpunt na Savaneta....
Aña 2016 a conoce adelanto grandi pa loke ta derechonan LGBT...
Den aña 2016 comunidad LGBT a mira progreso grandi pa loke ta nan derechonan civil como ciudadanonan di Pais Aruba. Siendo cu cada miembro...
CKI di Universidad di Aruba celebrando e temporada di pasco cu...
Dinner With The Kids ta un evento cu CKI di Universidad di Aruba ta organisa cada aña. E evento aki tin como meta pa...
Divi/Dutch Village Beach Resort a completa nan lobby y check-in building...
Divi Dutch Village Beach Resort, recientemente a completa e adicion di un Lobby y un edificio di Check In nobo, cu a habri pa...
Departamento di labor cu e lista di dianan oficial di fiesta...
Departamento di labor y investigacion a saca e lista nobo pa loke ta e dianan oficial di fiesta y conmemoracial pa aña 2017. Ta un...


text:
Cura Cabay: Diabierna den oranan di marduga patruya di San Nicolas ta wordo manda na altura di Kinppo Supermarket na Cura cabay, pa motibo cu lo tin tres ladron den e Supermercado.
E patruya mesora a bay na e sitio, nan a pasa prome dilanti pero no a mira nada particular y a dicidi di pasa bandi pabou di e Supermercado, eynan e patruya a wordo aserca pa un persona cu ta biba net eybanda, e persona a bisa polis cu ela tende mescos cu algo a cay y ela dicidi di sali wak pafo kiko ta pasando, e la mira tres persona cara tapa cu un flanel lora, nan a cuminsa na agredie pero ora un familiar a cende lus, nan a core subi den un Nissan Skyline shinishi y a bandona e sitio. Segun e persona, e ladronnan lo a slai for di e porta di emergencia.
Polis mesora a comunica cu e doño di e supermercado y despues cu nan a yega, e doño a bin ripara cu e ladronnan aki a bay cu casi 60 caha di Whisky Old Parr for di e deposito, paden nan a bin ripara cu e ladronnan a pasa via e dak y a hala e camaranan di seguridad for di nan angulo. Riba e dak nan a haya varios mancha di sanger cual aparentemente lo por ta di un di ladronnan cu lo a herida su mes tambe a haya un caha di whisky Old Parr, e caha aki a keda confisca pa mas investigacion.
Departamento Technico di polis a keda di pasa den oranan di mainta, e caso aki ta den man di autoridad pa mas investigacion.


text:
Den conferencia di prensa semanal di MEP sra. Evelyn Wever-Croes a duna di conoce cu MEP ta preparando pa goberna nos pais. Den un documento cu e lider di MEP a mustra na prensa, tin un inventarisacion di tur scolnan na Aruba cu edificio mester di mantencion y renobacion.
Naturalmente mester pone atencion tambe na e calidad di enseñansa, y e sosten pa docentenan. MEP ta trahando riba tur esaki.
“E Gobierno aki a haci demasiado poco pa nos enseñansa, y esey ta resalta den e rapport cu nos a laga traha pa inventarisa e estado di cada scol.
Desde oposicion nos ta preparando pa goberna Aruba, y den e rapport aki “school project – our children are the future” tin stipula exactamente con nos lo pone tur edificio di scolnan den bon estado atrobe, segun un plan riba termino corto y riba termino largo.
Nos muchanan merece un miho enseñansa, y sigur nan tur merece di haya les den un edificio nobo y moderno.
Mi colega Chris Romero lo elabora mas di esaki den e siguiente dianan. Nos compromiso ta cu nos muchanan, y p’esey awor caba nos a cuminsa prepara, p’asina cu nos drenta Gobierno nos no perde tempo y cuminsa soluciona problema mesora”, Evelyn Wever-Croes a duna di conoce.


text:
Kico e Reino di Dios Ta?
E contesta cu Bijbel ta duna
E Reino di Dios ta un gobierno real cu Jehova Dios a establece. “
E Reino di Dios” ta ser yama tambe den Bijbel “
e Reino di cielo” ya cu ta for di cielo e ta goberna. (Marco 1:14, 15; Mateo 4:17) Aunke e tin hopi cos en comun cu gobiernonan humano, toch e ta superior den tur sentido.
Gobernante. Dios a nombra Hesucristo como Rey di e Reino y a dun’e mas autoridad cu cualkier gobernante humano hamas por tin. (Mateo 28:18) Hesus ta uza e poder aki solamente pa haci bon. En realidad, el a demostra di ta un Lider confiabel y yen di compasion. (Mateo 4:23; Marco 1:40, 41; 6:31-34; Lucas 7:11-17) Bou di e guia di Dios, Hesus a scoge personanan for di tur nacion cu lo bay cielo pa
goberna e Tera hunto cu ne.—Revelacion 5:9, 10.
Duracion. Na contraste cu gobiernonan humano cu t’ey pa un tempo so, e Reino di Dios “
nunca lo no wordo destrui.”—Daniel 2:44, Beibel Santu.
Ciudadano. Cualkier hende cu ta haci loke Dios ta bisa, por ta un ciudadano di e Reino di Dios sin importa nan nacionalidad of unda nan a nace.—Echonan 10:34, 35.
Ley. E leynan (of mandamentonan) di e Reino di Dios ta haci mas cu djis prohibi mal conducta. E leynan aki ta hisa e balornan moral tambe di e ciudadanonan. Por ehempel, Bijbel ta bisa: “
‘Stima Jehova bo Dios cu henter bo curason, cu henter bo alma y cu henter bo mente.’ Esaki ta e mandamento di mas grandi y esun di prome. E di dos, igual cu ne, ta esaki: ‘Stima bo prohimo mescos cu bo mes.’” (Mateo 22:37-39) Amor pa Dios y pa prohimo ta motiva ciudadanonan di e Reino pa tene cuenta cu interes di otronan.
Educacion. E Reino di Dios tin normanan halto pa su ciudadanonan pero tambe e ta siña hende con pa tene nan mes na e normanan ey.—Isaias 48:17, 18.
Meta. E Reino di Dios no ta haci su gobernantenan rico a costo di su ciudadanonan. En bes di esey, e Reino lo cumpli cu e boluntad di Dios, incluso e promesa cu esnan cu ta stim’e lo biba pa semper den un paradijs riba Tera.—Isaias 35:1, 5, 6; Mateo 6:10; Revelacion 21:1-4.


text:
by LocoGamer | Dec 19, 2017 | PC, Playstation, Top News, XboxDestiny 2 no tabata tin su Halloween event e aña aki, pero si nan lo celebra e holiday season cu un winter-themed event. Bungie a anuncia riba nan website e prome detayes di The Dawning event pa e aña aki. Mane e otro Dawning Event di Destiny 1, e biaha aki tambe nos...
by LocoGamer | Nov 22, 2017 | PC, Playstation, Top News, XboxDespues di e di dos Live Stream di Destiny 2: Curse of Osiris, Bungie a mustra mas detayes di kico e prome DLC lo trece y tambe e cambionan den endgame content. Akibou nos ta pruba splica mas lihe posibel kico nan ta TA BAY TIN PUBLIC EVENT NOBO Public events ta un...
by LocoGamer | Nov 3, 2017 | PC, Playstation, XboxDestiny 2 su di dos Faction Rally ta cuminsa dia 7 di november te cu 13 di november. Ta bay tin par di cambio e biaha aki despues di Destiny su patch 1.0.6. E biaha aki Strikes awo ta mas worthwhile pa haya Faction Rally Tokens compara cu e prome Faction Rally. Awo...
by LocoGamer | Oct 31, 2017 | PC, Playstation, Top News, XboxPorfin nos ta scucha algo nobo pa e DLC di Destiny 2 cu yama Curse of Osiris. Durante e Paris Games Week, bungie a release e trailer y tambe e release date. Check e out akibou. Mane cu nos por a wak den e trailer, Ikora ta bay tin un rol importante den e storia nobo y...
by LocoGamer | Oct 21, 2017 | PC, Playstation, Top News, XboxDuring e stream riba Twitchcon, Bungie revela hopi information avoer e futuro di Destiny 2. Guardians por spera updates frequente y tambe events nobo, cu lo trece game modes, cosmetics, y gear nobo. Prome cos cu nan a anuncia ta cu Destiny 2 su updates lo wordo...


text:
E TOREN DI VIGILANCIA (EDICION DI ESTUDIO) February 2016
E edicion aki ta contene e articulonan di estudio pa e periodo di 4 di april pa 1 di mei 2016.
STORIA DI BIDA
Danki na Jehova Mi Tabatin Exito den Sirbishi
Corwin Robison a sirbi Dios fielmente pa 73 aña, incluso mas cu seis decada na Betel di Merca.
Jehova A Yama Abraham “Mi Amigo”
Abo kier bira amigo di Jehova? Siña for di e ehempel di Abraham.
Imita e Ehempel di Jehova Su Bon Amigonan
Kico a yuda Ruth, Ezekias y Maria bira amigo di Jehova?
Sigui Sirbi Jehova cu Goso
Tin tres principio importante cu bo por medita ariba pa mantene bo goso.
Keda Leal na Jehova
E ehempel di Jonatan por yuda nos keda leal na Jehova den cuater situacion dificil.
Imita e Lealtad di e Sirbidornan di Jehova
Con David, Jonatan, Natan y Husai a demostra lealtad na Jehova?
FOR DI NOS ARCHIVO
E Auto cu Loudspeaker Cu Miyones di Hende Tabata Conoce
Di 1936 pa 1941, “e auto cu loudspeaker di Watch Tower” a yuda un par di Testigo na Brazil predica e mensahe di Reino na miyones di hende.


text:
E directiva di ABBA, cu Sherwin Howell como presidente e aña aki a organisa un play-off pa e campeonato di Baseball AA cu varios inovacion y e serie a resulta un exito.
Despues cu ATCO a gana e prome dos weganan, Red Machine y ATCO mester a hunga tur 7 wega pa dicidi ken ta campeon.
E ultimo wega tabata “one for the record”, un wega cu a caba te den oranan di marduga, un wega cu Red Machine tabata perde cu un score di 5 -0 y por fin a gana 12-7.
Entre e inovacionnan cu ABBA a efectua e aña aki tabata dunamento di homenahe na algun “baluarte” di baseball di Aruba, dunando nan e honor di haci e simbolico prome lansamento di cada wega. Pa e di cuater wega ami tabatin e placer di comparti e honor cu dos otro ex-pelotero hopi popular den nos comunidad, peloteronan cu a hunga den diferente epoca hopi despues cu ami a colga mi spikenan: Yubi Toppenberg y Richard Simon.
Nos a pasa momentonan emotivo recordando nos epoca den baseball, y intercambiando anecdotanan. Nos tur tres a wordo entrevista pa Cadochi Kock pa Facebook di ABBA lo ke tambe a yuda rebibi experiencianan cu tabata perdi den profundidad di nos memoria.
Tabata bunita di ABBA di asina recorda publico di historia di nos baseball.
Ami a wordo entrevista tambe pa e naradornan di e wega na radio y esaki a evoca memorianan di e XIII Serie Mundial di Baseball Amateur di aña 1952 na Havana, Cuba tempo cu pa prome biaha den historia e seleccion nacional di Aruba a participa.
Un anochi Michael Kuiperi, un miembro di e directiva di ABBA cu a bay Havana cu e ekipo y ami a haya invitacion pa wordo entrevista pa e famoso y popularisimo locutor Venezolano Pancho Pepe Croquer. Mescos cu den e stadion Crismo Angela/ Nadi Croes cu e locutornan tabata den un camber chikito y scur, Pancho Pepe tabata den un cuarto chikito y scur den e parti mas halto di e El Gran Stadium del Cerro.
Mi gemoed a yena tambe cu alegria ora mi a tende cu e buki cu ami a skirbi na 2002 cu ayudo di Efraim “Boei” Brion d.f.m. y Don Juan Perez, “Historia di Baseball di Aruba, e Prome Añanan” muy probablemente lo wordo imprimi e aña aki atrobe pa conmemora e di 65 aniversario di e XIII Serie Mundial. Berdaderamente, e nochi tabata yen di momento emotivo, pero e momento cu mas lo mi corda ta ora cu un cabayero a haya sa cu ta ami ta e persona cu a trece Little League Baseball na Aruba. El a dunami su man y bisa mi con orguyoso e tabata di haci conoci cu mi.
El a recorda mi cu tur e peloteronan Arubiano cu a yega Major League na Merca ta producto di Little League. El a conta mi cu e mes a hunga Little League hopi aña y e ta considera Little League algo di asina balor social y deportivo, etc., etc.
Ami a recorde cu e elogio mester bay na e centenares di hendenan cu a traha aña ‘den, aña ‘fo cu e muchanan. E coachnan, e umpirenan, e sponsornan, tur esnan cu den un manera of otro a haci cu e muchanan por a participa, esakinan ta merece tur admiracion y gratitud di nos comunidad.
Mi ta felicita Sherwin Howell y tur e miembronan di directiva di ABBA pa nan campeonato y play-off exitoso. Mi ta gradici nan pa e honor cu nan a duna mi di participa den e ceremonia prome cu e di citro wega. Mi ta felicita Red Machine cu nan titulo di Campeon y mi ta duna un pabien grandi na ATCO Concrete tambe cu a mustra cu nan tin tur ingrediente pa bira campeon di Aruba atrobe. Manera nos tabata bisa na Brooklyn: Wait till next year!


text:
E aña aki e alumnonan cu a cualifica individual of cu nan team pa e Weganan Interinsulair lo tin un weekend yena cu weganan deportivo y actividad acuatico planea dia 7 te cu 9 di april 2017.
Despues di amplio discusion cu e comision Interinsulair di Bonaire y Curacao a dicidi conhuntamente cu lo no ta responsabel pa continua cu e Weganan Interinsulair debi na e circunstancianan imprevisto cu no por garantisa un biahe sin problema pa tur e participantenan.
En conexion cu cancelacion di e intercambio deportivo cu e otro islanan, IBiSA ta ofrece e alumnonan y nan coach un programa alternativo, caminda nan lo bay pasa un weekend na “Tropicana Aruba Resort” di dia 7 te cu 9 di april.
E grupo completo, bao guia di nan coaches, begeleider di scol y coordinadornan di Deporte Escolar di IBiSA, lo pasa un dia cu weganan deportivo y acuatico na “De Palm Island” riba diasabra 8 di april.
E meta di e plan alternativo aki ta pa duna e alumnonan cu a logra di cualifica pa e Weganan Interinsulair y cu a train caba pa representa nan scol y nan pais, un trato special pa nan sinti nan mes orguyoso pa locual nan a logra y na mesun momento pasa bon hunto durante un fin di siman yen di actividad. Nos ta desea e muchanan un “Dushi” Weekend.


text:
Durante di ultimo dianan nos a bin ta tuma nota di rumornan basta persistente riba rednan social cu Aruba pronto lo por conta cu un radiostacion nobo riba e banda di FM.
Hasta ta wordo menciona cu despues di 10 aña pariba di brug lo por conta un biaha mas cu un radiostacion riba e banda di FM pa cual nos a dicidi di sali y busca mas informacion si e rumornan aki por ta cuadra cu e realidad.
E informacionnan preliminar ta mustra cu di berdad equiponan ultramoderno p’e stacion nobo aki a yega Aruba caba y ta instala wardando e aprobacion di DTZ pa den e proximo dianan cuminsa cu nan transmisionan di prueba.
Por corda cu ta exactamente 10 aña pasa pues na 2007 cu e ultimo radiostacion pariba di brug Radio Caruso Booy a sera su portanan y semper a keda un anhelo bou di e pueblo di San Nicolas pa haya un radiostacion bek pariba di brug.
Tin basta speculacion den e lineup di DJnan cu lo ta formando parti di e radiostacion aki, pero gerencia ainda ta den e fase di negociacion y asina cu esaki ta cla nan lo tene un rueda di prensa p’asina anuncia e fecha di apertura como tambe kende t’esnan cu lo ta encarga cu e programacion di e radiostacion nobo aki.
Unico cos cu nan por a confirma pa awor ta pa keda pendiente p’e transmisionan di prueba proximamente di Massive 103.5 FM for di San Nicolas, Aruba.
Y cu su doño ta Minister Mike de Meza, maske cu esaki tampoco a ser confirma, pero tin tur indicacion cu t’asina ta.


text:
“Ta un honor pa por a representa mi pais Aruba, n’e Festival Americano de la Belleza 2017. Mi ta gradici Dios p’e oportunidad asina bunita aki, unda mi a logra bin cu e titulo di Miss Photogenica y Primera Finalista”, na palabra Jayleen Croes.
“Esaki no por tabata posibel sin ayudo di hopi persona. Un danki special ta bay na mi mama y mi tata. Mi Padu y Dudu kendenan semper ta support mi den tur cos.
Na meneer Milano Illis, pa su bunita diseño pa mi trahe di fantasia,cu a ilustra nos cadushi di Aruba. Na Tanchi Raquelita Maduro, kende a decora mi trahe di fantasia.
Na mi costura y diseñadornan; Gilbert y Teresita pa tur mi vestuarionan cu mi a luci tur dia.
Na Endy Croes y Verena Lian pa mi trahe di gala p’e anochi final.
Na tio Elmer pa tur training y pasenshi cumi den e simannan duro di preparacion. Na Allan Kock, mi estelista y maquilador cu a laga mi luci tur dia diferente y bunita, you are the best. Danki na ATA y Aloe Balm, na tur persona cu a yudami y sigur n’e team completo di Cas Princesa Aruba cu a compaña mi na Peru; Jessica Anthonij, Ramiro Anthony, Jaysi-Ann Croes, Argeline Henriquez, Elmer Leañez, Allan Kock, Zuleika Gomes, Bianca Monsantos.
Tambe mi kier a duna un pabien na mi amiga Anais Gomes kende a sa di conkista e titulo Pre – Teen Belleza Americana 2017”.
Di e forma aki, Jayleen Croes a gradici tur hende cu a sa di sostene.


text:
Brouwerij Nacional Balashi lo tin su campaña di gana cu cerbes HopiStout.
Pa participa den e campaña aki, e participantenan mester colecta tapanan di boter di cerbes HopiStout.
Pa participa y gana e participante mester sigui 3 stap y pa participa den e campaña aki, e participante mester tin 18 aña bay ariba.
E prome stap ta pa cumpra cerbes HopiStout y colecta e tapanan, e di dos stap ta pa hiba e tapanan na Tropical Bottling Co. of Oneil’s Kitchen y e ultimo stap ta gana di biaha e prijs selecta.
E productonan cu por gana cu e tapanan di HopiStout ta 8 tapa pa T-shirt HopiStout, 12 tapa pa Rolling Jug HopiStout, 6 tapa pa Drawstring Bag HopiStout, 10 tapa pa pechi di HopiStout y 4 tapa di keychain opener HopiStout.
E campaña aki ta valido tanten cu tin productonan den stock.


text:
Señor Hesus awe cu Abo ta den mi pensamento mi kier roga Bo pa Hesus tuma e oracion aki y hibe dilanti trono di Dios Tata Todopoderoso. Cu Bo por cubri tur esnan cu Bo a yama pa sirbi Bo y haci loke nan a bin pa eherce riba e mundo aki, di por ta un bendicion pa otro. Ta mescos cu e discipelnan ta testigo di e marcanan di Hesus su man y su pianan pa motibo na prome luga nan a kere cu ta un fantasma nan a mira y despues cu E la come pisca cu pan y cu firmesa na por a confirma cu nan testimonio cu ta Hesus mes a resucita. Nos mester sigui kere y pensa riba dj’E cu nos por papia y haci obra di caridad pa esnan cu Dios a pone den nos caminda y laga pa nos ta un bon testimonio di Hesus su obranan. Cu nos lo papia y tambe juda esunnan cu Dios a pone den nos caminda y cu ta mas cerca di nos. Tambe pa yuda nan comberti na nos Hesus. Hesus Bo ta laga e regalo bunita di paz pa Bo discipelnan.( Luc.24,35-48 ) Nos ta pidi Bo awe sigui regala Bo paz den cada uncion cu Bo ta duna nos y den cada famia, cada hogar, den cada pais y mundo henter cu tin mester di Bo paz. Amen.
Orashon di dia 20 april 2017
Posted in Orashon di Dia


text:
Recientemente M&J de Jonge Jansen & Budi Marcel y tambe Put Danielle a wordo honra como huesped distingui di Aruba dor di bishita nos isla durante 10 aña consecutivo.
E titulo simbolico aki ta wordo presenta den nomber di Minister di Turismo como un muestra di aprecio p’e bishitantenan cu ta regresa Aruba.
Budi ta comenta cu nan no lo cambia Aruba nunca pa un otro isla, dor di su hendenan amabel.
Riba e potretnan por aprecia sr. Ricardo Croes di ATA hunto cu e honradonan y tambe Reps. di Camacuri Appartements.


text:
Diabierna awor, dia 17 di maart, for di 6or di atardi Plaza Padu, e plaza monumental tras di edificio Cocolishi, ta wordo inaugura durante un manifestacion nacional cultural.
E plaza ta carga nomber di Juan Chabaya ‘Padu’ Lampe como muestra di honor pa tur loke Padu ta nifica pa cultura di Aruba y sin duda algun pa ta co autor di nos Himno Nacional Aruba Dushi Tera.
Inauguracion di Plaza Padu ta culminacion di e programa di renobacion di centro di ciudad di Gabinete Eman I y II. Pa keda den e ambiente musical y cultural, esaki t’e apoteosis di un simfonia composita den forma cuidadoso di un cantidad grandi di proyecto di renobacion inicia dor di e Gabinete aki desde 2009, cu resultado un enorme embeyecimento di Oranjestad.
Remodelacion di entre otro caya grandi, Plaza Daniel Leo, Plaza Nikky Habibe, Plaza Wilhelmina, construccion di edificio di Cocolishi, ehecucion di e tram espectacular, renobacion y ampliacion di Corte di Husticia, renobacion di e edificio bieu di oficina di belasting, Cas di Gobernador, Watertoren, renobacion y embeyecimento di museonan existente y apertura di museo nobo, establecimento di Welcome Plaza, Linear Park, areglo structural completo di barionan manera Rancho y Madiki, tur proyectonan prestigioso cu a percura cu e Gobierno cu haci un completo make-over’ di centro di ciudad.
Cu e facelift rigoroso aki e producto turistico Aruba a haya un inmenso upgrading. E proyectonan den centro di ciudad ta parti di e programa masivo di inversion di Gabinete Mike Eman I y II pa loke ta su renobacion, renobacion di barionan, trabounan infrastructural grandi manera Waf di Barcadera, e caminda di 4 via pa San Nicolas y un cantidad grandi di proyectonan di construccion, manera ampliacion di dr. HOH cu dos hala nobo.
E base p’e plannan pa ugrade Aruba a wordo poni caba for di tempo di oposicion di AVP na 2001-2009.
Bou di e guia inspirativo di e tempo ey lider di fraccion y lider di partido Mike Eman y den cooperacion cu universidadnan internacional di renombre a traha mayoria di e diseñonan pa mehoracion di centro di ciudad. Sin duda por conclui cu Eman a traha hopi aña riba su simfonia.
Diabierna pueblo di Aruba ta keda invita pa develo di e estatua riba Plaza Padu, den presencia di Padu mes kende tin e edad respeta di 96 aña.


text:
Katibu ta galiña, vruminga, kakalaka oh be-lo
amantenan di ñetunan di Lio Capriles
ku a degenera bo ekonomia.
Den rolstuhl den GOISCO e ta bedei ku Korsou
semper mester ta eternamente
gradisi na e imigrante hudiew, portuges, ulandes
ku a laga e isla prospera.
Den universo di Paps e ilumnantenan Indigeno i Afrikano
no ta bal e rekonosementu mas grandi pa nan sodo sangrero.
Orashon di un pober: Nami mi plaka lolo awo
Orashon di un riku: Dio’laga e pober pretunan no span nan
popchi wowo i hanja sa ku nos tin nan plaka, propiedat i poder
Lag’e hodeeeeeee
Riba rudia un pastor rogando na santu trinidat
pa protehe ora fielnan bin bei i kastiga
su lealtat na e legion di diabelnan.
Bo tambe konose nan tur
pero ba kultiva temor pa kou nan.
Den un plas di sanger ela keda tuma
den brasa di Señora
Kastiga e kurasonnan ku amor
Biahenan di buskeda pa enkontra
un Guillermo Rosario,
Chin Behilia,
Shon Cola,
den karni rehobenese
Un Amado Romer,
Elis Juliana,
Jandi Paula
Fridi Martina
nobo, sanger fresku.
E beibi di Babilon Greentown a keda aborta,
dera den santana Beth Haim.
Huma pretu ta sali fey un chimnea
seyando un belorio di boushuasi chiki.
Drumi riba un pida karton,
drumi den un bida chambon
Wak su Range Rover, wak mi kachipin
PERO mi trot no a frusa
Leinan di konsenso
Leinan di konsenshi
Leinan di Zielinski
November luna di problema,
Don Macario su lema
Plan bari
Man bashi
Pero ta bai sali afo si
Mester
Ounke uitzendburo no ta yama bek
Un koi hasi pa span potmoni
Algu pa fin fin kune pa kabament’i aña
Hasi kompras pa pasku
Sult di komkomber chiki
Zwarte piet ku san nikolas por senk
den bahia di Santa Ana.
Santana pa rasismo internalisa.
Swa mi’n tin lei ku bo
Sis mi no tin lei niun ku bo
Ruman mi no tin niun lei kubo
Awa ta kai nos ta warda bus
sin dak sin niun dondru
bo ta kana ku sapatu kueru punta
ku bretel ta modela riba un ministertje
Kuidou ku Jasmin mainta trempan riba dial djamante
e ta moldea bo kabes
laga kere ku bo tin ku bira un popchi Pinedo
boroto di balora bo mes ku e imagennan moderno.
Bo pechunan mester ta den un push up braziel
ku e ta propaganda pa bo kumpre
si no, bo no ta konta komo muhe.
Tio ta reip subrinu
wes ta klap ku e dos enbes di 6 anja
abogadonan tabata muchu druk wori
ku makamba. Abuzu di mucha i muhe
no ta koi pa gana fama ni voto.
Awa i lus korta,
nan a
mande kas, sin pago
pretenshon k’e mester kome
Burger King bebe djus
Richmond den su boka
pa fria e trouma
un dia e lo bin bei si
Joceline a bisa : “niun ten nos tabata katibu”
Lei karma
Lei di polechi ta katibu
Lei di 2 kara malagradesi
Lei Mula beibi
Lei di konsenso
Lei di lechi kondens
Lei di sto’i papia koi kens
Lei di libera merkado finansiero


text:
Lider di MEP hunto cu e hobennan di HOT a bishita Boliviastraat p’asina entrega un reconocemento na sra. Margarita Hernandez-Villaroel.
Señora Margarita, cariñosamente yama Mama Ita, a sostene partido MEP desde cu el’a bin biba na Aruba.
E ta un sostenedor fiel, pero mirando cu awor e no ta cana mas, lider di MEP Evelyn Wever-Croes a bay bishite na su cas pa entrege e reconocemento.
“Nos ta reconociendo nos hendenan cu a funda nos partido, y a sostene nos partido durante e 46 añanan di existencia.
Nos tin hopi hende pa reconoce ainda, pasobra ta miles di persona a sostene nos partido durante 46 aña.
Algun lamentablemente ya a fayece, y den e caso ey nos ta entrega e reconocemento na su familiarnan. E ta algo hopi bunita.
Na april nos lo sigi entrega e reconocementonan. E alegria y orguyo riba cara di cada homenageado, manera Mama Ita, ta yena nos cu hopi alegria y ta duna nos animo pa sigi”, palabranan di lider di MEP Evelyn Wever-Croes.


text:
Tio Gabi ta bishita muchanan di scol
Gabriel Mercera ta bini Aruba pa participa na e Festival di buki pa mucha. Su nomber di cariño ta Tio Gabi y pa un siman largo e ta duna presentacion na diferente scol y tambe na biblioteca Playa y San Nicolas. Pues un siman masha druk pa Tio Gabi. E festival di buki ta habri diabierna atardi 6or dilanti biblioteca na Playa cu un fiesta pa tur mucha. Por disfruta di un presentacion special di muchanan di Scol Colegio Sagrado Curason.
Gabriel (Tio Gabi) Mercera ta bini for di nos hermana isla Boneiro y e ta un musico y poeta entre otro. Durante su carera el a toca cu drumband, steelband, beatband, combo, tipico, orkest, duo, trio, quartet y coro. Gabi Mercera ta orguyoso di su idioma materno Papiamento y e ta publica mas tanto den su mes idioma. Un di su specialidadnan ta rima. Gabi Mercera ta gusta haci hende contento pa medio di musica y ta uza esaki pa yega na mucha y hende grandi. E ta toca den su lesnan y ta uza e medio aki specialmente pa yega na mucha cu mester guia.
Na 1992 el a cuminsa cu su drumstudio “DECO” caminda e ta duna les. Na ocasion di 10 aña di existencia di DECO el a introduci un buki na Papiamento pa siña drum. El a dedica e buki na su alumnonan. Su obra di poesia “Réspétpagrandiichiki” a keda publica na 2005 y na 2007 “Masha danki” a mira luz.
Bishita na scol ta tuma lugar den siman di dia 3 pa dia 7 di november. Biblioteca ta clausura e siman cu un presentacion di muchanan di Colegio Laura Wernet-Paskel na Santa Cruz. Esaki ta cuminsa 6or. Tur mucha y nan mayor ta bonbini.


text:
Pronostico di tempo compila diadomingo 18 di Juni 2017, ta indica cu tempo diadomingo anochi lo ta levemente te parcialmente nubla y no ta spera awasero di importancia. Dialuna e tempo lo ta parcialmente nubla y no ta spera awasero di importancia.
Temperatura maximo 33 grado celsius y temperatura minimo 28 grado celsius.
Solo lo baha awe nochi 07:07 pm y lo sali mayan mainta 06:16 am.
Biento lo ta for di direccion oost te oost noordoost y modera te basta fuerte; forsa 4 te 5 ( 20 te 39 km/ora, 11 te 21 nudo). Den dia de bes en cuando fuerte te duro den rafaga; forsa 6 te 7 (40 te 61 km/ora, 22 te 33 nudo).
Situacion general di tempo:
Den proximo 24 ora no ta spera cambionan significante den tipo di weer cu tin actualmente y pa e motiboaki no ta spera cantidadnan significante di yobida riba isla di Aruba. Den curso di maƱan dialuna, un ola tropical, actualmente den parti oost di caribe y moviendo den direccion west lo acerca region local. E systema aki lo pasa den curso di awe anochi pa dialuna mainta cu mayoria weer zuid di nos area. Sinembargo por spera un aumento di nubia for di cual por cay un awasero breve riba isla di Aruba.
Condicion di lama:
Olanan di lama lo ta for di direccion oost cu haltura di 4 te localmente 7 pia.
Temperatura di superficie di lama 28 grado Celsius.
Fenomenonan special:
Tempo tropical: un area di presion abou a desaroya cerca di Peninsula di Yucatan y tin un chens medio di sigui desaroya y bira un ciclon tropical den proximo 48 hora.
Registracion di temperatura (Celsius) y awasero (mm) den ultimo 24 ora :
Airport max 33 / min 28 / 0.0
hadicurari max 30 / min 27 / 0.0
Pronostico di tempo pa sobra di fin di siman y comienso di otro siman:
Parcialmente nubla cu localmente un awasero; biento lo ta for di oost y lo ta modera te basta fuerte, de bes en cuando fuerte te duro den rafaga. Temperatura max/ min lo ta: 33/28


text:
Tur persona òf entidat ku tin un òf mas vehíkulo di motor riba 1 di yanüari 2018 registrá riba su nòmber lo bai risibí durante e próksimo simannan un ‘aanslag’ (papel di belasting) pa e impuesto di vehíkulo di motor pa aña 2018. Konforme artíkulo 9 di e ordenansa ‘Motorrijtuigenbelastingverordening Bonaire 2011’ tin e posibilidat pa paga e impuesto aki den dos tèrmino igual di pago.
E promé mitar di e ‘aanslag’ aki mester wòrdu kanselá pa mas tardá dentro di dos siman despues di e fecha kual e ‘aanslag’ ta fechá ku ta 31 di yanüari 2018. Pues e promé parti mester wòrdu kanselá promé ku 15 di febrüari 2018. E di dos mitar mester wòrdu kanselá pa mas tardá riba 30 di yüni 2018. Ora di hasi e pago mester menshoná e number di referensia menshoná riba e ‘aanslag’ na ‘aanslagnummer’ i tambe na ‘betaalkenmerk’. Nos ta supliká pa tene kuenta ku esaki ora di hasi pago pa e pago por wòrdu bon prosesá.
Por hasi e pago di impuesto via ‘online banking’ òf na lokèt na bankonan. Awor ofisina di impuesto ta brinda e posibilidat pa hasi pago di impuesto sin gastu adishonal na Girobank. E komprobante di pago ta sirbi komo prueba ku a paga e impuesto. Nos ta konsehá pa tene esaki semper huntu ku e vehíkulo. Entidat Públiko Bonaire kier a enfatisá segun leinan vigente ku kada doño di un vehíkulo di motor tin e responsabilidat di sigurá e vehíkulo aki
Tin un preis stipulá pa kada tipo di vehíkulo di motor. E tarifanan ta lo siguiente:


text:
Informacion di Oficina y Tour
Bo ta cordialmente invita pa tuma un tour di nos oficinanan y facilidadnan di imprenta. Busca un luga y ora di tour.
Republica Centro Africano
58 rue du Stade Boganda
BANGUI
REPUBLICA CENTRO AFRICANO
+236 21-61-20-70
+236 21-61-89-25
+236 70-11-08-00
Tour
Dialuna pa diabierna
8:00 a.m. pa 11:00 a.m.
Duracion: 1 ora
Actividad Principal
Ta supervisa e trabou di predica di testigonan di Jehova y e construccion di Salon di Reino na Republica Centro Africano y Chad. Ta traduci literatura biblico na Sango y shete otro idioma.


text:
Miembronan di gerencia a topa cu henter e staff di e resort pa un celebracion special di lunch den e Grand Caribbean Ballroom, reconociendo nominadonan y ganadornan di e titulo tan codicia di Colega di Luna, como tambe nominado y ganador di e titulo codicia di Supervisor di e Cuartal. E encuentro alegre tambe a reconoce logronan di carera pa coleganan cu a celebra nan aniversarionan durante e prome cuartal di 2014. Dos premio tan anticipa a wordo parti personalmente pa Mark Lyttleton Frances, gerente general di e resort. Esakinan tabata e GM Clean & Tidy Award, cual a bai na Roque Martinez, un colega dedica di piscina y playa, y e GM Award for Service, reconociendo e incansabel Rudy Maduro, kende ta crea magia den e departamento di Food & Beverage. Ganadornan Elizabeth Cordoba pa Januari, Christina Adams, pa Februari y Sheila Morales pa Maart a wordo acompaña pa Supervisor di e Prome Cuartal Helena Dake riba e scenario, unda nan a ricibi elogio publico y un ronda di aplauso, ademas di e resort su muestranan sincero di aprecio. Tambe nomina pa nan etica excelente di trabou na Januari: Jairo Maduro, Daisy Cardona, Errol da Costa, Betico Flanegin y Marina Carti. Tambe nomina na Februari pa nan conducta estelar, Mary Fingal, John Lake, Maria Medina y Rosemarie St Felix. Tambe nomina na Maart pa nan dedicacion na e resort, Alejandra Puerta, Rainer Wever, y Enrique Lacle. Marlin Erasmus y Juan Carlos Thiel a wordo co-nomina pa e premio di Supervisor di e Prome Cuartal hunto cu e ganador di multiple ocasion, Helena Dake. Careranan di termino largo na e resort a wordo celebra pa aniversarionan tumando luga na Januari, incluyendo Gerente General Marc Lyttleton Frances y coleganan Sue Anne Lacle, Melania Wolff, Glenda Djaoen y Glenda Tromp. Celebrando nan aniversarionan na Februari, Nikita Croes, Mary Fingal, Albert de la Cruz, Devulo Escalona, Regenique Giel, Ramon Polanco, Sylvia Wilson, Melissa Kock, Angeline Dijkhoff, Maikel Ras, Ricardo Maduro y Minerva Pantophlet, hunto cu Elizair Pourier, America Schmidt y Harkin Henry, kendenan a celebra e logro aki den nan carera na Maart.
Bruno Mars a gana 7 Premio di American Music Awards
November 20, 2017 0
Siegfried Fingal a gana e mega Bingo Jackpot Progresivo di AWG 53.044,89!
November 21, 2014 0
REX Photography Aruba riba e front page di e revista “BeattOn”di Detroit
September 24, 2014 0


text:
Banco a financia drechamento di sistema di prevencion y combati candela di Bushiri, pa despues busca benta p’e
Pero no a logra te cu awe a dicidi di bash’e abao
Alonsio Geerman den su calidad di ex Presidente di Stichting Aruba Hospality Trade and Training Center (SAHTTC) cu tabata maneha Aruba Hotel School y Bushiri Beach Hotel. El a sinti di mester reacciona riba algun publicacion reciente, pa contraresta algun ponencia cu no ta corecto.
Alonsio Geerman a cuminsa na splica cu Bushiri Beach Hotel no tabatin sistema di prevencion pa combati candela. Kico por t’e razon a traha e edificio aki, sin e sistema aki, a sosode prome cu su tempo.
Si e mester bisa, cu Brandweer a desaproba e edificio como hotel, mirando e falta di medionan menciona e.o. manera regla ta bisa cu mester tin sistema di prevencion y combatimento di candela.
Consecuentemente e compania di seguro di e hotel, a duna un termino pa regla esaki, de lo contrario lo termina e seguro.
Cu e hechonan aki, Directiva di SAHTTC, cu tabat consisti di personanan prominente di nos comunidad, a tuma e decision a aserca Gobierno, mirando cu Gobierno ta propietario di e edificio pa yuda e fundacion cu e financiamento pa cumpli cu reglanan di Brandweer di Aruba.
Gobierno n’e momento ey, tabata den un situacion dificil, y a manda e fundacion pa busca e financiamento na un banco local. E banco cu a haya tur e documentonan necesario pa por a otorga e prestamo cu garantia di Gobierno na razon di 4 miyon florin. Asina ey, via di un destaho a contrata Albo Aruba pa haci e trabao. Y tambe mirando e hecho cu e hotel lo sera pa 4 luna, y mester a paga tur empleado nan salario durante e lunanan sera, ta inclui den dicho suma.
Y asina tur hende por a drenta Bushiri y constata pa nan mes e trabao haci. Pues no tin cuestion di ningun clase di mentira, mirando cuanto hende y institucion tabata envolvi den e proyecto aki, segun Alonsio Geerman.
Pa loke ta e posicion di EEG, cu lo por cuminsa un caso contra di Gobierno, e Presidente di SAHTTC a bisa cu EEG no ta existi mas. EEG a bay den Union Europeo y mirando cu e obhectivo di a constui un skol pa hotel a cumpli cabalmente cu su proposito. Aruba Hotelvakschool a wordo integra den EPI y Gobierno e ora ey kier a bende e hotel.
En principio tabatin un cumprador, esta Alfredo Lowenstein, kende awe ta doño di Holiday Inn, kende e tempo ey kier a cumpra Bushiri Beach Hotel pa 13 miyon florin, pero Gobierno tabatin un taxatieraport di dicho hotel pa 18 miyon florin, pa loke ta su marktwaarde.
Tabatin un diferencia di interpretacion, pasobra Lowenstein a bisa cu e t’e unico di e mercado cu tabata dispuesto pa paga 13 miyon pa Bushiri Beach Hotel, pero e Gobierno di e tempo ey a para riba cu e no ta bende menos cu 18 miyon y asina e partidonan a bay for di otro.
Y asina ey, despues di añas a bin mas comprador, pero tur pa menos placa y cumprando un hotel cu a para bira un ruina.
Pero mientrastanto un fianza di 4 miyon florin, cu a wordo ignora, a bira un debe total di 20 pico miyon. Ora cu Gobierno di MEP a bende Plantation Beach Hotel a dicidi paga e debe aki, siendo cu caha di Gobierno por a haya mucho mas, si Gobierno a reconoce e deba di 4 miyon.
Y asina no a keda Gobierno actual nada otro di cumpli cu e mocion Parlamento di bash’e abao.